2021 йилда Тошкент шаҳридаги 500дан зиёд маҳаллани ободонлаштириш, 10га яқин ҳудудда боғ ва хиёбон барпо этиш, 42 км велойўлак қуриш режалаштирилган. Бу ҳақда шаҳар ҳокимининг 1-ўринбосари Бахтиёр Раҳмонов маълум қилди, дея хабар бермоқда Kun.uz мухбири. «Тошкент шаҳрида мавжуд 500дан ортиқ маҳалланинг барчасида ободонлаштириш ишлари бошланади. Яъни ҳар бир маҳаллада ўйингоҳ, …\nЖасур Умиров 5 йилга озодликдан маҳрум этилди Хонанда Жасур Умиров номусга тегишда айбдор деб топилиб, 5 йилга қамалди. Яна икки судланувчи 1,5 йилга озодликдан маҳрум қилинди. Бугун, 2 февраль куни жиноят ишлари бўйича Каттақўрғон шаҳар суди хонанда Жасур Умиров ва унинг икки нафар таниши устидан ҳукм чиқарди. Олий суд ахборот …\nЎзбекистон олий таълим муассасаларида фанлардан баҳо олмаган талабалар учун 3-семестр ҳам ташкил этилади. Бу ҳақда Олий ва ўрта махсус таълим вазирлиги бошқарма бошлиғи Абдували Холиқов маълум қилди. Унинг айтишича, 2020/21 ўқув йилидан бошлаб ОТМларда таълим жараёнини кредит-модул тизимида ташкил этиш бошланмоқда. Илгари ўқув ҳафталари 38–40 ҳафта атрофида бўлган, кредит-модул тизими жорий …\nСтраница 3 из 73112345»102030...Последняя »


Зулҳижжа ойининг фазилатлари - Fitrat.uz\nБош саҳифа / Мақолалар / Зулҳижжа ойининг фазилатлари\nЗулҳижжа ойининг фазилатлари\nIyul 17, 2021\tФикр билдиринг 61 Кўришлар\nАбу Саид Худрий розияллоҳу анҳудан ривоят қилинган ҳадисда Расулуллоҳ соллаллоҳу алайҳи ва саллам бундай марҳамат қилдилар: “Огоҳ бўлингиз, кунларингизнинг энг ҳурматлиси ушбу кунингиздир. Яна огоҳ бўлингизки, ойларингизнинг энг ҳурматлиси ушбу ойингиздир. Яна огоҳ бўлинг, юртларингизнинг энг ҳурматлиси ушбу юртингиздир”.\nУшбу ҳадиси шарифдан Зулҳижжа ҳурматли ойларнинг энг ҳурматлиси экани маълум бўлади. Қолаверса, Аллоҳ таоло ушбу ойнинг ўн кечаси билан қасам ичган. Аллоҳ таолонинг бирор нарса билан қасам ичиши ушбу нарсанинг улуғлигига далолат қилади.\nПарвардигори олам Фажр сурасида марҳамат қилади: “Ва ўн кеча билан қасам” (2-оят). Кўплаб муфассирларнинг фикрига кўра, оятдаги ўн кечадан мурод Зулҳижжа ойининг дастлабки ўн кечасидир.\nУшбу ўн кунликда бутун дунё аҳли ушбу кунларнинг яхшилигига мушарраф бўлади. Ҳаж қилувчилар эса ҳам ушбу кунларнинг, ҳам Байтуллоҳнинг хайрига мушарраф бўлади.\nУшбу ўн кунлик Аллоҳ таолога тасбеҳ, ҳамд ва такбир айтишни кўпайтириш ила хосланган. Абдуллоҳ ибн Умар розияллоҳу анҳудан ривоят қилинади. Расулуллоҳ соллаллоҳу алайҳи ва саллам: “Аллоҳ учун ушбу ўн кунликда қилинадиган солиҳ амаллардан кўра севимлироқ амал йўқдир. Бас, у кунларда таҳлил, такбир ва ҳамд айтишни кўпайтиринглар”, деб марҳамат қилганлар.\nУшбу ойда Арафа куни бордир. Ушбу кун Аллоҳнинг раҳмати кўп нозил бўладиган, бандаларнинг кўплаб гуноҳлари кечириладиган ва дуолари қабул бўладиган кундир. Арафа куни тутилган рўза икки йиллик гуноҳларнинг мағфират қилинишига сабаб бўлади. Бу ўн кунликда Қурбон ҳайити ва қурбонлик қилишдек улуғ амал ҳам бор.\nНамоз, рўза, садақот ва ҳаж каби энг улуғ ибодатлар жам бўлгани учун ҳам ушбу ўн кунлик бошқа кунлардан фазилатли ҳисобланади.\nДемак, мўмин инсон бу улуғ кунлар ва кечаларни ғанимат билиб, тоат-ибодат, солиҳ амаллар ва савобли ишларни ҳамда дуо, истиғфор ва зикрларни кўпайтириши лозим.\nШавкатжон СОҲИБЖОН ўғли,\nЧирчиқ шаҳри “Ўрта маҳалла” жоме масжиди имом-хатиби\nАввалги МАЪРУЗАЛАР МАНЗУР БЎЛЯПТИ\nКейинги ҚУРБОН ҲАЙИТИ – КЎНГИЛЛАР ШОДЛИГИ\nABUL BARAKOT AN-NASAFIY VA UNING ILMIY FAOLIYATI\nAvgust 2, 2021\nМИННАТ – САВОБНИ КЕТКАЗУВЧИ ИЛЛАТ\nАЛДАНИБ ҚОЛМАНГ, АЗИЗ ЮРТДОШИМ!\nIyun 1, 2018\t24,250\nMart 11, 2017\t15,928\nIyun 22, 2017\t13,965\nAprel 6, 2017\t9,421\nAvgust 16, 2017\t8,025\n26.02.2021 й. Динимизда соғлом турмуш тарзига эътибор\n29.01.2021 й. Ота-онани рози қилиш – фарзандлик бурчи\nYanvar 26, 2021\n22.01.2021 й. Тил офатлари\nYanvar 19, 2021\n15.01.2021 й. НАМОЗГА ОИД МАСАЛАЛАР БАЁНИ\nYanvar 12, 2021\n08.01.2021 й. Илмли ёшлар – юрт келажаги\n©2021. Барча ҳуқуқлар ҳимояланган. Сайтдан маълумот олинганда манба кўрсатилиши шарт.


Ўзбекистонда бир ярим ойдан сўнг COVID-19’дан даволанаётган беморлар сони 4 мингдан камайди - UzNews.uz\nЎзбекистонда бир ярим ойдан сўнг COVID-19’дан даволанаётган беморлар сони 4 мингдан камайди\nАйни пайтда тиббиёт муассасаларида 3 920 нафар бемор даволанмоқда.\nСоғлиқни сақлаш вазирлиги берган статистикага кўра, кеча, 19 август куни мамлакатимизда 594 ҳолатда касаллик қайд этилган бўлиб, шундан 537 нафари тана ҳарорати кўтарилганлиги боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида, қолган 57 нафари Карантин марказидаги фуқаролар орасида аниқланган.\nШу билан бирга, Тошкент шаҳрида 5 нафар коронавирусга чалинган бемор вафот этган.\nКеча республиканинг 11 та ҳудудида коронавирус инфекциясидан даволанаётган беморларнинг 721 нафари соғайди. Ҳозирда касаллик қайд этилган жами 37 112 нафар бемордан 32 944 нафари соғайиб чиқди. Шундай қилиб сўнгги 10 кун ичида юртимизда коронавирусдан соғайиш кўрсаткичи 72 фоиздан 88 фоизга етди.\nАйни пайтда тиббиёт муассасаларида даволанаётган 3 920 нафар бемордан 330 нафари оғир, 96 нафари эса ўта оғир аҳволда қолмоқда. Коронавирус инфекциясидан даволанаётганлар сони 2020 йил 8 июлидан бери 4 мингдан камаймай келаётган эди.


Зеленский Донбассдаги можаро қурбонлари сонини айтди | Qalampir.uz\nЗеленский Донбассдаги можаро қурбонлари сонини айтди\nОлам\t23 Сентябрь 14:31 3866\nУкраинанинг шарқий қисмидаги Донбасс вилоятида 15 мингга яқин одам можаро қурбонига айланган. Бу ҳақда Украина Президенти Владимир Зеленский Бирлашган Миллатлар Ташкилоти Бош ассамблеясидаги чиқиши пайтида айтиб ўтди.\n“2019 йилда мен бу минбардан Украинадаги уруш бу — 13 мингдан кўп қурбон, 30 минг ярадор дегандим. Тасаввур қилинг: бир ярим миллион одам ўз уйини ташлаб кетишга мажбур. Афсуски, ушбу сонлар ўсиб бормоқда. Мен бу ҳақда 2020 йилда ҳам гапирдим. Ҳозир, 2021 йилда ҳам гапиряпман. Аллақачон 15 мингга яқин одам ҳалок бўлган. Яна ҳам кўпроқ ярадорлар. Яна ҳам кўпроқ уйсизлар. Мана сизга озодликнинг баҳоси, мана сизга мустақилликнинг баҳоси”, деган Зеленский.\nМаълумот ўрнида, Украина шарқидаги Донбасс минтақаси мамлакатнинг Донецк ва Луганск ҳамда Россиянинг Ростов вилоятларини ўз ичига олади. Ушбу ҳудудда 2014 йилдан бери ҳарбий ҳаракатлар давом этмоқда.\nБМТ Донбасс Зеленский\n14 Октябрь 18:54 33436\n14 Октябрь 17:48 32752\n14 Октябрь 20:43 26828\n15 Октябрь 12:14 26802


Shuning uchun ular bilan muntazam ravishda ishlash kerak. Жинсий алока табиат инъом этган ходиса булиб, тиббий тилда коитус дейилади. Окил, одил фарзанд хаёт кувончи. Маълум булишича, унинг рафикаси бундан норози эмас. Васильченко утказган тадкикот натижаларини айтиб утамиз. Бу даврда олат нихоятда таранглашиб, унинг бош кисми ва аёлда клиторнинг сезгирлиги ошиб кетади. Айбингизни билмас онангиз сизни.\nБу вактла купчилик аёллар эрларини эркалашни яхи: Эрк бериш яхшимас хар доим тилга.\nБулар булмас гапни тинмай гапириш. Яхши хам, ёмон хам бу дунёда бор.\nШукур дея яшаб худога. Жинсий алокада жинсий аъзолардан табиий фойдаланилади. Шундай килиб, эркакда олатни кинга киргизиш, аёлда эса уни кабул килиш иштиёки тугилади, яъни фрикция-тана харакати бошланали, бунда эроген нукталарда кучли китикланиш юзага келади.\nЖонидан хам азиз фарзанд онага.\nТухмат тошин отаверар номардлар хуп. Йиглаб колсин душманингиз хам. Учиб юрган митти капалаклардан.\nХар ким узи учун, билганча яшар. Буларни хам худо билади. Яширсанг хам худо билади. Уч фоиз фёл эрига бевафолик килса, бу курсаткич эркакларда 51 фоизни ташкил этади.\nОргазм вактида аёл юзи ва бошка ерларининг кизариши, кукрак безларида таранглик, кукрак учининг бироз шишиши аломатлари пайдо булиб, орглзм тугагач, тезда уз аслита кайтади. Шунинг учун аклли оталар дарахт меваси пишган даврда уз киздарини кучага чикармайдилар.\nОргазмда эркак ва аёлда рухий ва жисмоний коникиш холати юзага келади. Гузал кузлар билан хаётга бокчи. Номард эса ортингиздан тиг уради. Билмаймиз бу кандай ажиб сир. Шукур килди худога шукур. Биринчи севги Ёддан чикмас биринчи севги.\nЭнг узок давом этиши: Nega geyshalar erkakni shunchalik baxtli qila oladilar? Биринчи бор севгансиз ахир.\nОрзулари осмон булса хам. Рус аёлларини ярми узини совук, яъни фригид деб хисоблайди, ёки хеч качон севги лаззатини тотиб курмаган булади, ярми эса бунинг тсскарисидир. Bu savollarga javob бошади oldin sigari sir emas. Кинзиннинг ёзишича, у текширувдан утказган 45 минг киши алока давом этиш вакти хакида, шунча фикр билдирганлар.\nЯхши ният килиб я. In order to tag a person, лошпди over his photo and press left mouse button Left-click on a photo to tag people in it. Оргазмга табиатнинг мужизали инъоми сифатида караш керак булади. Ёш жувон уялиб ва бир оз кизариб: Баъзи аёлларда энг кучли кузгатувчи нукта оркада anus жойлашган булиб, бу нуктани китиклаш рухий ва мантикий томондан огир ва ечилиши мушкул масаладир.\nБирга унни кушиб айтар кулиб шодон. Душманингиз каршингизда тик туради.


03:23 22 Май 2018\n14:59 23.10.2015 (Янгиланган 15:02 23.10.2015) Ҳавола олиш\nВладимир Путин “Валдай” клуби мажлисига “Лада-Веста” миниб келди ва журналистларга ўз таасуротларини айтиб берди.\n“Жуда яхши автомобиль, бошқаришга қулай”, — деди Путин автомобилдан тушиб.\nАвтомобил ҳам механик ҳам автомат узатиш қутиси билан жиҳозланади. Путин автомат узатиш қутисини ишлашига яхши баҳо берди. “Биз тоққа кўтарилдик, у ерда йўл жуда тик бўлишига қарамасдан, машина жуда равон юрди”, — деди президент.\nЖурналистлар Путиндан қандай тезликда ҳаракатланганини сўрашди. “Бу ер айланма тоғ йўли-ку, хамма жойда тезлик 30-50 км билан чекланган. Ростини айтсам, сал тезроқ ҳайдадим”, — деди Путин.\nЭслатиб ўтамиз ҳозир президеннинг икки Газ-21 “Волга” автомобили ва “Нива”си бор. Путиннинг биринчи "Запорожец" автомобили музейдан ўрин олган.\n2010 йил августида президент "Лада-Калина" ни тест-драйв қилганди. Ўшанда Путин Хабаровскдан Читагача 2165 км масофани босиб ўтиб автомобилдан мамнун эканлиги айтганди, лекин босиб ўтган йўлининг 500 км жиддий таъмирланиш кераклигини ҳам айтганди.\nЛада Веста автомобили АвтоВАЗнинг Ижевскдаги заводида 25 сентябрдан бошланган. 2015 йилда 6000га яқин, 2016 йилда 70 минг автомобил ишлаб чиқариш режалаштирилган.\nОхирги янгиланиш: 17:24 20.05.2018\nКремлнинг ёнида жойлашган “Зарядье” боғида антиқа аттракцион – “Музли ғор” очилди.\nОхирги янгиланиш: 13:42 16.05.2018\nФутбол, Ўзбекистон - Покистон. Ғолибларни тақдирлаш маросими. Эфир якунига етди.\nМосквада болалар уйлари тарбияланувчилари орасида ўтказилаётган “Келажак сенинг қўлингда” халқаро футбол мусобақасининг финал учрашувини жонли эфирда томоша қилинг.


ЁНҒИНЛАРНИНГ 70 ФОИЗИ УЙ-ЖОЙЛАРДА РЎЙ БЕРГАН\nЖараён 29.01.2019 300\nЖорий йилнинг 14 январь куни, соат кечки 20 ларда Миришкор тумани Ободон маҳалласида яшовчи С.М. уйидаги ҳаммомни қиздирмоқчи бўлиб, ундаги қўлбола иситиш печига ўтин қалайди ва устига тез алангаланувчи нефть маҳсулоти (керосин) сепиб, бўшаган баклажкани ҳам печга солади.\nШундан сўнг оловни ёқиш учун гугурт чаққан вақтида сепилган нефть маҳсулоти бирдан кучли аланга олиб, қочишга улгурмаган С.М ҳамда унинг 2009 йилда туғилган ўғли Н.Ш.нинг оғир даражадаги тан жароҳати олишига сабаб бўлади.\nЁки бошқа бир ҳолатни олайлик, 19 январь куни Қарши шаҳридаги хонадонлардан бирида чақнаш содир бўлгани ҳақидаги хабар интернет нашрлари ва ижтимоий тармоқлар орқали кенг тарқалди.\nУшбу ҳолат Отчопар маҳалласи Мустақиллик кўчаси 16/44-уйда яшовчи фуқаро Н.У.нинг яшаш уйида рўй берган. Ачинарли томони, ушбу фуқаро ўтин печига резина шланг орқали газ улаган. Шлангдан доимий равишда газ сизиб чиққан ва хона ичига тўпланган. Н.У.нинг қарамоғида бўлган жияни 2014 йилда туғилган М.Х. хонадаги қўлбола электр иситиш печини электр тармоғига улаган вақтида эса газ ва ҳаво аралашмаси чақнаши содир бўлган. Натижада тўрт ёшли болакай қўл, қорин соҳасидан 20-25 фоиз куйиш тан жароҳати олиб, шифохонага ётқизилган.\nЭътибор қаратсангиз, ёнғин ёки чақнаш билан боғлиқ бу каби ҳолатлар тасодифдек туюлса-да, аслида унинг келиб чиқишига кишиларнинг эътиборсизлиги, ёнғин чиқарувчи воситалардан хавфсизлик талабларига амал қилмасдан фойдаланиши сабаб бўлади.\nТаҳлилларга назар соладиган бўлсак, 2018 йилнинг январь-декабрь ойлари давомида вилоятимизда 1 минг 26 маротаба ёнғин қайд этилган. Улар оқибатида 60 нафар фуқаро тан жароҳати олган бўлса, 8 нафар киши бевақт ҳалок бўлган. Шунингдек, ўтган йил давомида вилоятимиз ҳудудида ис гази билан боғлиқ 11 та ҳолат қайд этилиб, унда 28 нафар фуқаро тан жароҳати олган, 2 нафар фуқаро эса ҳаётдан кўз юмган.\nЁнғинларнинг 70 фоизи бевосита аҳоли турар жойларида, газ, электр энергияси, нефть маҳсулотлари ёки шунга ўхшаш воситалардан эътиборсизлик билан фойдаланиш натижасида келиб чиққан.\nАлбатта, ушбу рақамларнинг ўзиёқ аҳоли турар жойлари ва ишлаб чиқариш объектлари, корхона ва ташкилотларни ёнғиндан муҳофаза этишга қаратилган тадбирларни фаол давом эттириш, уларнинг самарадорлигини оширишга эътибор қаратиш лозимлигини англатади. Шу билан бир қаторда, фуқароларимиз ҳам масъулитни янада теранроқ ҳис этиши, ёнғин хавфсизлиги қоидаларига доимо эътиборли бўлмоғи лозим.


ДСҚ ахборот технологияларини жорий этишдаги учта асосий устувор жиҳатни тушунтирди\n15:11 / 19.05.2020\nСавдо ва хизмат кўрсатиш объектларини онлайн назорат-касса машиналарига ўтказиш, маҳсулотларни маркировкалаш ҳамда электрон ҳисобварақ-фактура тизимини жорий этиш - Давлат солиқ қўмитаси фаолиятидаги устувор йўналишлар ҳисобланади, деб ёзмоқда ДСҚ матбуот хизмати\nҚўмита бугунги кунда давлат солиқ хизмати органлари рақамли технологияларни кенг жорий этиш орқали солиқ тўловчилар билан мулоқотни шаффофлик ва ўзаро ҳамкорлик тамойиллари асосида йўлга қўяётганини тушунтирди.\nҒазна «онлайн» режимида\nДавлат солиқ қўмитаси тадбиркорлик субъектларини онлайн назорат-касса машинаси ва виртуал кассалардан фойдаланишга босқичма-босқич ўтказиш бўйича ишларни давом эттирмоқда.\nАйни вақтга қадар 5 турдаги онлайн-НКМ, 4 турдаги виртуал касса ва 7 та техник хизмат кўрсатиш маркази Давлат реестрига киритилди.\nҲозиргача, 21 мингга яқин савдо билан шуғулланувчи тадбиркорлик субъектлари, дўконлар ва автомобилларга ёқилғи қуйиш шохобчалари онлайн назорат-касса машиналари билан таъминланди.\nОнлайн назорат-касса техникасига ўтиш учун тадбиркорлар Давлат реестридаги исталган дастурий маҳсулотдан фойдаланиши мумкин. Ушбу реестр Давлат солиқ қўмитасининг расмий веб-сайти – soliq.uz.га жойлаштирилган.\nТаъкидлаш керакки, мамлакатимиз чакана бозорининг йирик иштирокчилари тўлиқ виртуал кассадан фойдаланишга ўтмоқда. Масалан, Korzinka.uz супермаркетлар тармоғи.\nОнлайн назорат-касса машинаси ва виртуал кассадан фойдаланиш истеъмолчилар ҳуқуқларини ҳимоя қилиш даражасини оширади маълумотлар базасида электрон чек сақланади, бу мунозарали масалаларни ҳал этишни соддалаштиради.\nШунингдек, солиқ органлари билан ўзаро тезкор ҳамкорликни таъминлайди – маълумотларни реал вақт режимида узатиб боради.\nБундан ташқари, солиқ органларидан ҳақиқий тушумларни яширмасдан, шаффоф фаолият юритиш имкониятини тақдим этади.\nБуларнинг барчаси истеъмолчилар ва солиқ органлари билан ишончли муносабатларни мустаҳкамлашни кафолатлайди, компаниянинг ижобий имижини шакллантиради.\nЭҲФ билан ҳисобга олиш осон ва ишончли\nҲозирги пайтда тадбиркорлик субъектларини ҳисоб-фактураларнинг электрон шаклига ўтказиш тезкор суратларда амалга оширилмоқда.\nБугун Ўзбекистонда 17 та электрон ҳисобварақ-фактура (ЭҲФ) оператори хўжалик юритувчи субъектларига хизмат кўрсатяпти.\nЭлектрон ҳисобварақ-фактурадан фойдаланиш, айниқса, қўшилган қиймат солиғи тўловчилари орасида оммалашиб бормоқда. Фаолият юритаётган 87,5 минг ҚҚС тўловчиларининг 73 мингтаси ёки 83,8 фоизи ЭҲФдан фойдаланишга ўтди.\nЭлектрон ҳисоб-фактуралар бизнес ҳамкорлар ва солиқ идоралари билан шаффоф сиёсатни олиб боришга хизмат қилади. Масалан, ҚҚС занжири узилишининг олдини олишга ёрдам беради. Бу эса қўшимча солиқ ҳисобланишнинг энг кўп тарқалган сабабларидан биридир.\nУшбу афзалликларни ҳисобга олган ҳолда, Давлат солиқ қўмитаси тадбиркорлик субъектларини электрон ҳисоб-фактуралардан фойдаланишга фаол жалб қилмоқда.\nБугунги кунда республикада 153 мингдан зиёд юридик шахс ва 16 мингдан ортиқ ЯТТлар ҳисоб-фактураларнинг электрон шаклидан фойдаланмоқда.\nҲозирда 170 мингга яқин тадбиркорлик субъектлари томонидан расмийлаштирилган ЭҲФларнинг умумий сони 5,9 миллионтани ташкил этади.\nМаркировкалаш сифат кафолати сифатида\nПрезидент топшириғига кўра, Давлат солиқ қўмитаси томонидан маҳсулотларни идентификация воситалари билан маркировкалаш ва уларни келгусида кузатиш тизимини жорий этиш юзасидан тегишли ишлар олиб борилмоқда.\nХусусан, республика ҳудудида фаолият кўрсатаётган 10та корхонада маҳсулотларни маркировкалашнинг тажриба лойиҳаси жорий этилган.\nСолиқ соҳасига рақамли технологияларни кенг жорий этиш, хизматлар сифатини ошириш, жараёнларда инсон омили аралашувини чеклаш Давлат солиқ қўмитасининг асосий устувор вазифаси ҳисобланади. Бу коррупция ва “яширин иқтисодиёт”ни қисқартириш ёрдам беради ва бизнесни шаффоф юритилишини таъминлайди.\nТошкентда йил якунига қадар 5G тармоғини жорий этиш бўйича тажриба лойиҳасини йўлга қўйиш режалаштирилди\n19:23 / 11.06.2020\nСолиқ қўмитаси қандай ҳолларда инкассо топшириқномаси қўйишга ҳақли?


@daryo_live - Kanal statistikasi Daryo — LIVE. Telegram Analytics\n@daryo_live Yoqdi 14\n"Daryo"нинг маҳаллий хабарлари тўлиқ матн кўринишида бериб бориладиган Телеграм-канали.\nРасмий канал – @daryo\nРасмий кирилл – @daryo_kirill\nСпорт – @daryo_sport24\nБиз билан алоқа: info@simple.uz, @daryo_livebot\n27795 ta kanal eslovlari\n7758 ta e’lonlar eslovlari\n7789 ta repostlar\n629.4k ta obunachilar\n21 Sep, 12:34\n21 Sep, 10:30\n21 Sep, 07:40\n21 Sep, 07:17\n21 Sep, 05:30\n20 Sep, 21:47\n20 Sep, 18:59\n20 Sep, 17:27\n20 Sep, 15:34\n20 Sep, 15:14\n@daryo_live iqtibos olgan kanallari\n21 Sep, 13:52\n21 Sep, 07:21\n20 Sep, 21:35\nVOQEA.UZ | JIZZAX IIB\nTashqi ishlar vazirligi rasmiy vakili\n20 Sep, 15:54\n20 Sep, 13:11\n"O‘zbekiston temir yo‘llari" AJning rasmiy sahifasi\n20 Sep, 10:18\n20 Sep, 09:55\n19 Sep, 09:48\nDaryo — LIVE 21 Sep, 13:52\nҚашқадарёда уйида эшакларни сўйиб сотиш билан шуғулланган шахсга суд ҳукми ўқилди\nЖиноят ишлари бўйича Қарши шаҳар сайёр судида 2021 йилнинг апрель ойида эшак сўйиб, гўштини сотиш билан шуғулланган шахсга нисбатан ҳукм ўқилди. Бу ҳақда Қашқадарё вилояти ИИБ ахборот хизмати хабар берди.\nЭслатиб ўтамиз, 5 апрель куни Қарши шаҳар «Арабхона» МФЙ Янгибоғ кўчасида яшовчи фуқаро Х.Ш.нинг хонадонида фуқаро Х.Ж. эшакларни сўяётгани вилоят ИИБ ЖҚБ Коррупция ва иқтисодий жиноятларга қарши курашиш бўлими ва Қарши шаҳар ИИО ФМБ ходимларининг тезкор саъй-ҳаракатлари натижасида аниқланган эди.\nТекширув давомида хонадондан бўғизланган эшаклар ва унинг ажратилган терилари, уйнинг хоналаридан бирида эшак гўшти деб гумонланган сўйилган лаҳм гўшт маҳсулотлари, 20 дона тирик эшак ички ишлар органлари ходимлари томонидан тегишли тартибда ҳужжатлаштириб олинган.\nСуд жараёнида судланувчи Х.Ж. айбига қисман иқрор бўлиб, эшакларни итлар учун сўйиб сотганини маълум қилган. Бироқ суд ҳужжатларида тўпланган маълумотларга кўра, фуқаро пул эвазига буюртмачига гўштларни етказиб берган.\nСуд ҳукмига кўра, фуқаро Х.Ж. Жиноят кодексининг 186-модда (хавфсизлик талабларига жавоб бермайдиган товарларни ўтказиш мақсадини кўзлаб ишлаб чиқариш, сақлаш, ташиш ёхуд ўтказиш, ишлар бажариш ёки хизматлар кўрсатиш) 1-қисмида кўрсатилган жиноятни содир этганликда айбли деб топилган ва унга нисбатан иш ҳақининг 20 фоизини давлат даромадига ушлаб қолган ҳолда 2 йил муддатга ахлоқ тузатиш ишларига жалб қилиш жазоси тайинланган.\nDaryo — LIVE 21 Sep, 13:51\nDaryo — LIVE 21 Sep, 13:30\nMIMAR Group'dan repost\nRestoran biznesingiz uchun cheksiz imkoniyatlar\nTASHKENT INDEX majmuasida joylashgan umumiy ovqatlanish hamda xizmat ko’rsatish nuqtalari sotuvga chiqmoqda.\nBiznesingizni yanada rivojlantirish vaqti keldi!\nTashkent INDEX — restoraningiz uchun eng qulay majmua.\nDaryo — LIVE 21 Sep, 13:21\nЯшнободда бир-бирига туташ қурилган уйларда ёнғин содир бўлди\nТошкент шаҳрининг Яшнобод туманида жойлашган хонадонларда содир бўлган ёнғин бартараф этилди, деб хабар беради ФВВ матбуот хизмати.\nМаълум қилинишича, 21 сентябрь куни соат 12:56 да туманнинг «Нодира» МФЙ Ҳаваскор кўчасида жойлашган хонадонларда ёнғин содир бўлаётгани тўғрисида шаҳар ФВБга хабар келиб тушган.\nВоқеа жойига 4 та ёнғин-қутқарув экипажи соат 12:59 да етиб бориб, ёнғин соат 13:21 да ўраб олинган ва соат 13:32 да ўчирилган. Ёнғин оқибатида бир-бирига туташ қурилган уйларнинг, тахминан, 200 метр квадрат майдондаги томи, шифти ва ички қисми ёниб зарарланган.\nҲодиса оқибатида ҳалок бўлган ва жабрланганлар йўқ. Ҳозирда ёнғин сабаби ва моддий зарар миқдори аниқланмоқда.\nDaryo — LIVE 21 Sep, 12:55\nЖиззах, Самарқанд ва Намангандаги туман прокурорлари пора билан ушланди\nЖиззах, Самарқанд ва Наманган вилоятларининг туман прокурорлари пора олаётганида ДХХ ходимлари томонидан ушланди. Бу ҳақда идоранинг «Ўзбекистон 24» телеканалига тайёрлаган лавҳасида эълон қилинди.\nМаълум қилинишича, Жиззах вилоятидаги туманлардан бирининг прокурори таъмирлаш ва ободонлаштириш ишлари билан шуғулланувчи ДУКнинг мансабдор шахслари ва бошқаларига нисбатан қўзғатилган жиноят иши доирасида қурилиш фирмаси раҳбарига қамоққа олиш эҳтиёт чораси қўлламасликни ваъда қилган. Шунингдек, у мазкур фирмада аниқланган камомад миқдорини камайтириб кўрсатиш учун ундан 2 минг доллар сўраган ва келишилган пулнинг 1,2 минг долларини олган. Туман прокурори сўралган пулнинг қолган 800 долларини олган вақтида ашёвий далиллар билан ушланган.\nШунингдек, Самарқанд вилоятидаги туман прокурорларидан бирининг ўринбосари маҳаллий фермер хўжалиги раҳбарига нисбатан суд томонидан тайинланган 3 йил озодликни чеклаш жазосини бошқа оғирроқ жазо турига ўзгартириш учун протест киритиб, суднинг апелляция босқичида ҳукмни ўз кучида қолдириш эвазига 10 минг доллар талаб қилади.\nДХХнинг вилоят бошқармаси томонидан ўтказилган тезкор тадбирда прокурор ўринбосарининг топшириғи билан унинг воситачиси сўралган пулни олган вақтида ушланган. Прокурор ўринбосарининг алоқадорлиги воситачиси берган кўрсатма асосида ўтказилган тадбирда ашёвий далиллар билан исботланган.\nНаманган вилоятида эса туман МИБ раҳбари маҳаллий фуқарони Қирғизистондаги Жалолобод давлат университетидаги ўқишини Андижон давлат тиббиёт университетига Олий таълим вазирлигидаги танишлари орқали кўчиришда ёрдам беришини ваъда қилган. Хизмати эвазига у 700 доллар ҳамда 1 миллион 50 минг сўмни олади. У қолган пулларни талаб қилиб, 200 доллар ва 1 миллион 50 минг сўм олган вақтида ашёвий далиллар билан қўлга олинган.\nМазкур шахсларга нисбатан Жиноят кодексининг тегишли моддалари билан жиноий ишлар очилган. Ҳозирда тергов ҳаракатлари олиб борилмоқда.\nДХХ томонидан коррупция ҳамда фирибгарлик билан боғлиқ ҳолатларга чек қўйилган\nDaryo — LIVE 21 Sep, 12:46\nЎзбекистонда судьялар олий кенгашига судьялар орасида коррупция ҳолатларининг олдини олиш вазифаси юклатилди\nПрезидент 20 сентябрь куни « ‘Ўзбекистон Республикаси Судьялар олий кенгаши тўғрисидаъги Ўзбекистон республикаси қонунига ўзгартиш ва қўшимчалар киритиш ҳақида»ги қонунни имзолади, деб хабар бермоқда Адлия вазирлиги матбуот хизмати.\nҚонунга киритилган ўзгартиришларга кўра, кенгаш судьялар орасида коррупция ҳолатларининг олдини олиб, уларни барвақт аниқлаш бўйича чора-тадбирлар кўради, суд тизимида аниқланган ҳар бир коррупция ҳолатини кўриб чиқади ва принципиал баҳолайди.\nҚонун билан кенгаш раиси ўринбосари ваколатларига ҳам ўзгартиришлар киритилди. Унга кўра, кенгаш раиси ўринбосари:\nDaryo — LIVE 21 Sep, 11:16\nРасул Кушербаев: «Деновда 109 туп дарахтнинг ноқонуний кесилиши юзасидан нега жиноят иши қўзғатилмади?»\n2021 йилнинг июль бошларида Сурхондарёда 109 туп қимматбаҳо дарахтни ноқонуний кесган масъул ходим жаримага тортилганди. Олий Мажлис Қонунчилик палатаси депутати Расул Кушербаевнинг ёзишича, мазкур дарахтларнинг ноқонуний кесилиши бўйича нима учун жиноят иши қўзғатилмагани юзасидан ички ишлар вазири ва бош прокурорга депутатлик сўрови киритилган. Ички ишлар вазиридан ушбу сўровга келган жавоб хатида жиноят иши нима сабабдан қўзғатилмаганига ойдинлик киритилган.\nРасул Кушербаевнинг ёзишича, табиатга етказилган зарар 329 миллион сўмдан ортиқ бўлиб, бу иш жиноий жавобгарликка сабаб бўлиши керак.\nИчки ишлар вазирининг депутатлик сўровига берган жавобида таъкидланишича, Деновдаги 109 туп дарахт кесиб ташланганида ҳуқуқбузар етказган зарар (65 миллион сўм) кўп миқдорни ташкил этмаган. 329 миллион сўм ҳисобланган зарар ҳукумат қарорига асосан бешга кўпайтириб чиқарилган сумма бўлиб, жиноят иши қўзғатишда бирламчи сумма (65 миллион сўм) инобатга олиниши боис, жиноят ишини қўзғатиш рад қилингани билдирилган. Зарар миқдори 73 миллион сўмдан ошса жиноят ишига тортилиши қайд этилган.\nСўров хатида келтирилишича, 65 миллион сўмлик зарарни Экология қўмитасининг Сурхондарё вилояти бошқармаси ҳисоблаб берган.\n«Шундан сўнг 109 та дарахтга 65 миллион сўм тўғри келиши асослими, деган савол билан республика Экология қўмитасига мурожаат қилдик. Қизиғи шундаки, қўмита жавобида билдирилишича, зарар белгиланган тартибда қайта ҳисоблаб чиқилганида миқдор 65 миллион эмас, 995 миллион экани маълум бўлган.\nБундан кўриниб турибдики, зарарни камайтириб ҳисоблатишдан мақсад жиноят иши қўзғатмаслик бўлган. Зарар миқдори қўмитанинг марказий идораси томонидан расман 995 миллион сўм экани тасдиқлангач, ҳолат бўйича жиноят иши қўзғатиш масаласида яна бир бор ички ишлар вазирига мурожаат қилдик. Ишқилиб Экология қўмитасининг Сурхондарё вилояти бошқармасига босимлар бўлмаган бўлсинда. Менимча, буёғига бошқа ‘форточка’ қолмади. Энди натижа ва ахборотни кутамиз», — деб ёзади депутат.\nDaryo — LIVE 21 Sep, 11:00\nЎзбекистонда 4-5 ёшли болаларни полиомиелитга қарши эмлаш бошланди\nЎзбекистонда 20—30 сентябрь кунлари 4—5 ёшли болалар полиомиелитга қарши оммавий вакцинациядан ўтказилади. Бу ҳақда Санитария-эпидемиология фаровонлиги ва аҳоли саломатлиги хизматига таяниб, «Gazeta.uz» хабар берди.\nИПВ-инактивланган полиомиелит вакцинаси билан болалар 4 ойда бир маротаба эмланади. Эмлаш бир маротабалик шприс билан инъекция усулида ўтказилади, вакцинанинг бир дозаси — 0,5 мл мушак орасига юборилади.\nФарғона вилояти СЭО ва ЖС хизмати Жаҳон соғлиқни сақлаш ташкилотининг расмий маълумотларига таяниб, Афғонистон ва Тожикистонда сентябрь ойида 31 та ҳолатда полиомиелит вирусининг 2-типи аниқланганини маълум қилганди.\nСЭО хизмати вакциналар ва иммунопрофилактика бўлими бошлиғи Дилором Турсунова берган изоҳга кўра, Ўзбекистонда охирги маротаба полиомиелит ҳолати 1995 йил Қорақалпоғистонда аниқланган. «1996 йилдан бери республикада полиомиелит ҳолатлари учрамаган. ЖССТ тавсияларига мувофиқ 1997 йилдан бошлаб мамлакатга полио вирус кириб келишининг олдини олиш учун полиомелит ва ўткир параличлар бўйича фаол эпидемиологик кузатув олиб борилмоқда», — дейди у.\nШу йилнинг март ойида Тожикистон ва Афғонистонда полиомиелит ҳолатлари аниқланганлиги сабабли Сурхондарё вилоятида 5 ёшгача бўлган болалар ўртасида оммавий эмлаш ўтказилган.\nDaryo — LIVE 21 Sep, 10:33\nЎзбекистонда Lada автомобилларини серияли ишлаб чиқариш бошланди\nЎзбекистонда Lada автомобилларини серияли ишлаб чиқариш бошланди. Бу ҳақда Lada автомобилларининг мамлакатдаги расмий импортчиси Roodell’га таяниб, Spot хабар берди.\nЙирик узелли йиғиш (ЙУЙ) усулида ишлаб чиқарилган дастлабки Lada Vesta SW ва Lada XRay моделлари ҳозирда дилерлик тармоқларига юборилиш учун тайёр. Тез орада улар қаторига Lada Largus ҳам қўшилади.\nАвтомобилларни йиғиш ишлари Жиззах эркин иқтисодий зонасида жойлашган ADM Jizzakh автомобиль заводида йўлга қўйилган.\n«Ўзбекистон — ‘АвтоВаз’нинг муҳим экспорт бозорларидан бири ҳисобланади, Lada бренди эса республикада яхши танилган. Ҳамкорликнинг янги босқичи мижозларга замонавий автомобиллар ва сифатли сервисни тақдим этган ҳолда Lada’нинг мамлакат бозорида ривожланишини давом эттиришга имкон беради», — дейилади компания хабарида.\nМаҳаллий йиғиш ишлари Lada автомобилларини истеъмолчилар учун ҳамёнбоп бўлишини таъминлайди, биринчи навбатда кредит дастурлари ва Trade-in орқали. Бундан ташқари, локал йиғиш давлат харидларида иштироки сабаб мижозлар кўламининг ортишига олиб келади.\nМаълумот учун, 2020 йилда Ўзбекистонда Roodell дилерлик тармоғи орқали 5 мингдан ортиқ Lada автомобиллари сотилган.\nDaryo — LIVE 21 Sep, 09:44\nТошкентда ЙПХ ходимларига фаол қаршилик кўрсатган эркакка нисбатан жиноят иши очилди\nТошкент шаҳрида IIО ходимлари ва ҳайдовчилар ўртасида жанжал юзага келгани хабар қилинганди. Пойтахт ИИББ ахборот хизмати ҳолат юзасидан қўшимча маълумот берди.\nМаълум бўлишича, Чилонзор туманидаги Бунёдкор ва КХАЙ кўчалари кесишмасида 12 сентябрь куни соат 12:20 да ЙПХ инспекторлари Cobalt автомобили ҳайдовчиси 35 ёшли Б.У.ни йўл ҳаракати қоидаларини бузгани учун тўхтатган.\nҲуқуқбузарлик содир этган шахсга баённома расмийлаштириш жараёнида йўл четида тўхтаб турган машина ҳайдовчиси 29 ёшли Т.Р. аралашган ва ходимларнинг қонуний фаолиятига тўсқинлик қилиб, жанжал кўтарган ҳамда ички ишлар органи ходимига фаол қаршилик кўрсатиб, тан жароҳати етказган.\nҚайд этилишича, ҳуқуқбузарнинг ноқонуний ҳаракатларига чек қўйиш мақсадида яқин орада хизмат олиб бораётган Патруль-пост хизмати ходимлари етиб келган. Улар Т.Р.ни яқин орадаги ички ишлар бўлимига олиб кетиш учун транспорт воситасига ўтқизиш жараёнида акс этган видео ижтимоий тармоқларда тарқалган.\nТаъкидланишича, ҳолат юзасидан терговга қадар текширув олиб борилган. Ички ишлар ходимига тан жароҳати етказган Т.Р.га нисбатан туман прокуратураси томонидан Жиноят кодексининг 277-моддаси (безорилик) 3-қисми билан жиноят иши қўзғатилган. Унга эҳтиёт чораси сифатида қамоққа олиш жазоси тайинланган.\nDaryo — LIVE 21 Sep, 09:31\nЎзбекистонда сўнгги суткада 529 кишида коронавирус, 84 кишида пневмония аниқланиб, 7 бемор вафот этди\nЎзбекистонда 20 сентябрь куни 529 кишида коронавирус қайд этилиб, мамлакатда пандемия бошидан бери коронавирусга чалингани расман тасдиқланганлар сони 169 467 нафарга етди. Бу ҳақда Соғлиқни сақлаш вазирлиги матбуот хизмати хабар берди.\n253 нафари Тошкент шаҳрида\nШу куни жами 614 киши: Андижон вилоятида 5 нафар, Бухоро вилоятида 5 нафар, Жиззах вилоятида 9 нафар, Қашқадарё вилоятида 8 нафар, Навоий вилоятида 3 нафар, Наманган вилоятида 9 нафар, Самарқанд вилоятида 44 нафар, Сурхондарё вилоятида 19 нафар, Фарғона вилоятида 28 нафар, Тошкент вилоятида 199 нафар, Тошкент шаҳрида 285 нафар бемор тузалиб, касалликдан соғайганлар жами 163 298 нафарга етди ва соғайиш кўрсаткичи 96 фоизни ташкил этмоқда.\nШунингдек, 5 нафар коронавирусга чалинган бемор вафот этиб, касалликдан вафот этганлар сони 1197 нафарни ташкил қилмоқда.\nБундан ташқари, 20 сентябрь куни 84 кишида пневмония аниқланиб, жами беморлар сони 26 356 нафарга етди. Сўнгги суткада уларнинг 381 нафари соғайиб, умумий соғайганлар сони 23 138 нафарни ташкил қилмоқда. Шунингдек, 2 нафар бемор вафот этиб, шу кунгача пневмониядан вафот этганлар сони 217 нафарга етди.\nDaryo — LIVE 21 Sep, 09:20\nЎзбекистонда ўтган бир сутка ичида яна 103 мингдан ортиқ киши коронавирусга қарши эмланди\nЎзбекистонда 20 сентябрь куни COVID-19 га қарши 254 360 доза вакцина қўлланди, деб хабар бермоқда Соғлиқни сақлаш вазирлиги. Шундан 103 804 доза биринчи босқичда, 97 315 доза иккинчи босқичда ва 52 241 доза учинчи босқичда қўлланган.\nМамлакатда айни кунгача жами 18 526 941 доза вакцинадан фойдаланилган бўлиб, улардан 1-босқичда эмланганлар 10 503 933 нафарни, 2-босқичда эмланганлар 5 925 628 нафарни, 3-босқичда эмланганлар 2 097 380 нафарни ташкил қилди. Шу кунгача тўлиқ эмланган фуқаролар эса 3 756 976 нафарни ташкил қилмоқда.\nХоразм вилояти (41 274 доза),\nТошкент вилояти (39 153 доза),\nАндижон вилояти (28 679 доза) банд қилди.\nФарғона вилоятида 2 069 784 доза,\nАндижон вилоятида 2 018 666 доза,\nНаманган вилоятида 2 008 565 дозани ташкил қилмоқда.\nDaryo — LIVE 21 Sep, 09:00\nИчки ишлар вазирлиги тизимида янги лавозим тайинловлари амалга оширилди\nDaryo — LIVE 21 Sep, 07:56\nЎзбекистон Олий ва ўрта махсус ислом билим юртлари муаллимларининг иш ҳақи ва стипендиялари қарийб 2 баробарга оширилди\nЎзбекистон мусулмонлари идораси Уламолар Кенгаши ҳамда Олий Ҳайъатининг махсус қарорлари билан Олий ва ўрта махсус ислом билим юртлари муаллимлари иш ҳақлари ва стипендиялари 2021 йил 20 сентябрдан бошлаб қарийб икки баробар оширилди. Бу ҳақда Ўзбекистон мусулмонлари идораси матбуот хизмати хабар берди.\nDaryo — LIVE 21 Sep, 07:40\nҚашқадарёда Тошкентга олиб кетилаётган истеъмолга яроқсиз 200 кг гўшт аниқланди\nҚашқадарёдаги УМК йўл патруль хизмати маскани ёнида тўхтатилган автомашинада сифатсиз 200 килограмм гўшт маҳсулоти олиб кетилаётгани аниқланди. Бу ҳақда ИИВ ахборот хизмати хабар қилди.\nҚайд этилишича, Қашқадарё–Тошкент йўналишида ҳаракатланиб келган Шаҳрисабз туманида яшовчи фуқаро бошқарувида бўлган Lacetti автомашинаси текширилганда ҳеч қандай ветеринария маълумотномаларисиз целлофан пакетларда жами 200 килограмм оғирликдаги келиб чиқиши номаълум бўлган ҳайвоннинг лаҳм гўшти олиб кетилаётгани аниқланди.\nБу гўшт маҳсулоти Қашқадарё вилояти Чироқчи тумани озиқ-овқат маҳсулотлари хавфсизлиги микробиология ва ветеринария санитария экспертиза лабораторияси томонидан намуналар олиб текширилганда туман экспертиза лабораториясининг хулосасига асосан истеъмолга яроқсиз деб топилди.\nГўшт маҳсулотлари тегишли тартибда йўқ қилинди. Ҳолат юзасидан тўпланган ҳужжатлар қонуний чора кўриш учун тегишли идораларга топширилди.\nDaryo — LIVE 21 Sep, 07:30\nDaryo — LIVE 21 Sep, 07:21\nЎзбекистон ташқи савдо айланмаси январь—август ойларида 1,6 фоизга ошиб, 25 млрд долларни ташкил этди\nЎзбекистоннинг ташқи савдо айланмаси 2021 йилнинг январь—август ойларида 25 миллиард долларга тенг бўлди. Бу ҳақда Давлат статистика қўмитаси маълум қилди.\nТашқи савдо айланмаси 2020 йилнинг мос даври билан солиштирилганда 383,1 миллион АҚШ долларига ёки 1,6 фоизга ошди.\nТашқи савдо айланмасида экспорт ҳажми 9 миллиард 277 миллион 900 минг АҚШ долларига (20,1 фоизга камайди) ва импорт ҳажми 15 миллиард 685 миллион 800 минг АҚШ долларига (20,9 фоизга кўпайди) етди. Ҳисобот даврида 6 миллиард 407 миллион 900 минг АҚШ доллари қийматида пассив ташқи савдо баланси қайд этилди.\nҚайд этилишича, Ўзбекистон жаҳоннинг 174 та мамлакати билан савдо алоқаларини амалга ошириб келмоқда. Ташқи савдо айланмасининг нисбатан салмоқли ҳиссаси Хитой (19,2 фоиз), Россия (17,9 фоиз), Қозоғистон (9,9 фоиз), Туркия (8,6 фоиз), Корея (4,8 фоиз), Қирғизистон (2,4 фоиз) ва Германияда (1,9 фоиз) қайд этилган.\nDaryo — LIVE 21 Sep, 07:16\n«Мароқанд нефть базаси»даги талон-торож ҳолатлари ва нефть маҳсулотларининг ноқонуний сотилиши ортидан 11 нафар ходим ишдан олинди\n«Мароқанд нефть базаси» МЧЖ ва унинг филиалларида коррупция ва талон-торожга қарши профилактик тадбир ўтказилди. Ўрганиш давомида жамиятнинг масъул мансабдор шахслари томонидан юклатилган вазифалар лозим даражада бажарилмагани, молиявий қонунчиликка риоя этилмаслиги ҳамда ташкилотнинг молиявий ҳолатига бефарқлиги оқибатида жиддий молиявий хато ва камчиликларга йўл қўйилгани аниқланди.\nЖумладан, нефть базаси ва унинг филиалларига «Бухоро нефтни қайта ишлаш заводи» томонидан вақтинчалик масъул сақлашга топширилган жами 23 миллиард 339 миллион сўмлик 3219 тонна автобензин белгиланган тартибда биржа савдолари орқали сотиб олинмасдан, истеъмолчиларга юклаб жўнатиб юборилган.\nБунинг оқибатида юзага келган нарх тафовутлари орқали нефть базасига жами 2 миллиард 666 миллион сўмлик зарар етказилган. Шунингдек, товар-моддий қийматликлар, асосий воситалар ва нефть маҳсулотларидан жами 844,5 миллион сўм миқдорида камомадлар аниқланди.\nТаъкидлаш жоизки, айрим масъуллар томонидан нефть маҳсулотларининг ҳисобини юритиш учун мўлжалланган ёқилғи сиғимларининг калибровка жадваллари атайин ўзгартирилиб, камомадлар яшириб келинган.\nЖумладан, Булунғур филиалининг масъуллари томонидан 2020 йил 15 августдан 2021 йил 31 июлгача бўлган даврдаги 2000 куб метр сиғимда сақланиб келаётган Аи-80 К2-Л автобензин маҳсулоти ўлчаш жараёнларида маҳсулотнинг маълум баландлиги (см) бўйича ҳажм (литр) қолдиқлари нотўғри кўрсатилиб келингани оқибатида ҳисобот даври якунларига кўра ўтказиб келинган хатловлар хатолик билан ўтказилган, оқибатда 145 785 литрдан 750 918 литргача номутаносибликлар хатловларда яшириб келинган.\nНефть маҳсулотларининг сақланиши бўйича ўтказилган ўрганишларда нефть базанинг Булунғур филиалида олиб борилган хатловлар натижасида 308,6 миллион сўмлик 41 296 литр Аи-80 К2-Л автобензини ортиқча экани аниқланган.\nБундан ташқари, нефть маҳсулотларини асоссиз равишда ҳисобдан чиқариш ва иш ҳақидан бўлган қарздорликлар бўйича жами 453,4 миллион сўм миқдорида молиявий хато-камчиликлар аниқланган.\nDaryo — LIVE 20 Sep, 21:35\nЎзбекистонда сўнгги икки йилда хиёнат туфайли оилавий ажрашишлар икки баробарга ошди\nЎзбекистонда 2021 йилнинг январь—июнь ойларида деярли 20 минг оила ажрашган. Бу ҳақда АОКАда ўтказилган брифингда Маҳалла ва оила илмий-тадқиқот институти директори Нодира Эгамбердиева маълум қилди.\nМаълум бўлишича, оилавий ажрашишларнинг энг кўп учрайдиган сабаблари — эр ва хотин ўртасида доимий маиший-психологик даражадаги келишмовчиликлар/ўзаро меҳрнинг йўқлиги (30,2 фоиз), эрхотиннинг оила аъзоларининг оиланинг турмушига доимий аралашуви/улар билан келишмовчилик (21,2 фоиз), оилавий хиёнат (17,1 фоиз) ҳисобланади.\nСўнгги икки йилда хиёнат туфайли оилавий ажрашишлар икки баробарга ошган.\nDaryo — LIVE 20 Sep, 21:25\nЎзбекистон қишлоқ хўжалиги вазири ўринбосарининг ўғлига тегишли компания 9,9 млрд сўмлик тендерда ғолиб чиқди\nЎзбекистон Қишлоқ хўжалиги вазирлиги ҳузуридаги Қишлоқ хўжалигида билим ва инновациялар миллий маркази in vitro усулида етиштирилган 1 миллион дона узум кўчатини сотиб олиш бўйича танлов ўтказди. Бу ҳақда «Gazeta.uz» хабар қилди.\nҚишлоқ хўжалиги вазирининг 2021 йил 2 апрелдаги Президентнинг Тошкент вилоятига ташрифи давомида берган топшириқларини бажариш мақсадида қабул қилинган 70-сонли буйруғи сотув учун асос сифатида кўрсатилган. Молиялаштириш манбаси — Спиртли ичимликлар ва тамаки бозорини тартибга солиш ва виночиликни ривожлантириш агентлигининг ҳомийлик маблағлари (2021 йилда ушбу агентликнинг Тараққиёт жамғармасига давлат бюджетидан 40 миллиард сўм тушган). Тендернинг чегараланган қиймати 10 миллиард сўм этиб белгиланган.\nТендер комиссияси раиси этиб Қишлоқ хўжалигида билим ва инновациялар миллий маркази бош директори ўринбосари Ш.Аҳмедов кўрсатилган. Харид таклифлари De Nova Agro, Hayot Technology ва Grand Print Leader компанияси томонидан тақдим этилган. Бироқ Grand Print Leader ҳужжатларнинг тўлиқ тўплами йўқлиги сабабли танловнинг иккинчи босқичида қатнаша олмаган.\nКомиссия тендер ғолиби сифатида De Nova Agro’ни танлади. Компания 9 миллиард 950 миллион сўм таклиф қилган, бу эса Hayot Technology таклиф қилган нархдан 40 миллион сўмга кам.\n30 август куни Қишлоқ хўжалигидаги билим ва инновациялар миллий маркази De Nova Agro билан 9,95 миллиард сўмлик узум кўчатларини етказиб бериш тўғрисида шартнома имзолади.\nDavletovuz Telegram канали тендерда манфаатлар тўқнашуви бўлиши мумкинлигига эътибор қаратди. Унга кўра, Қишлоқ хўжалиги вазирлиги ҳузуридаги миллий марказнинг бош директори Алишер Мелсович Тўраев бўлиб, у айни пайтда қишлоқ хўжалиги вазирининг ўринбосари лавозимини эгаллаб турибди. «Stat.uz» сайтида 20 сентябргача Анаис Алишеровна Тўраева (эҳтимол Алишер Тўраевнинг қизи) De Nova Agro директори этиб кўрсатилиб келинган эди. Ҳозир компания раҳбарнинг исми Стрелковских Екатерина Дмитриевнага ўзгартириб қўйилган.\nКомпания сайтида айтилишича, De Nova Agro 2006 йилда профессор Алишер Тўраев томонидан ташкил этилган.\n«Gazeta.uz» De Nova Agro’нинг ягона асосчиси (100 фоиз улуш) Алишер Тўраевнинг ўғли Бекжон Тўраев эканини аниқлади.\nБекжон Тўраев, шунингдек, Анаис Тўраева раҳбари бўлган Greencell (меҳмонхоналар ва шунга ўхшаш яшаш жойлари)нинг ягона асосчиси сифатида рўйхатга олинган.\nАлишер Тўраевнинг ўзи илгари De Nova Agro ва тугатилган De Nova Seeds компаниясининг директори ҳамда асосчиси бўлган. Ҳозир у O‘simliklar Texnologiyasi компаниясининг 50 фоиз акцияларига эгалик қилади.\nҚишлоқ хўжалиги вазирлиги матбуот хизмати нашрнинг илтимосига биноан яқин вақт ичида вазиятга изоҳ беришларини маълум қилди.


hidoyat.uz – “Мовароуннаҳр” нашриётининг сайти - ОДАМ САВДОСИ – ДАВР МУАММОСИ\nКейинги вақтларда одам савдоси бутун дунёни ташвишга солаётган, халқаро миқёсда долзарб бўлган муаммолардан бирига айланди. Ишонувчан ва содда инсонларни ўзларига тобе қилиб, қул каби ишлатиш эвазига фойда олиш – мазкур жиноятга қўл урганларнинг ягона мақсади ҳисобланади. Улар бу йўлда қонунбузарлик, алдов ва шафқатсизликни ўзларига қурол қилиб олганлар. Афсуски, биринчи навбатда аёллар ва ёш йигит-қизлар бундай жиноятчиларнинг тузоғига илинмоқдалар.\nҲаётий воқеалардан хулоса қилиб айтиш мумкин: одам савдоси билан шуғулланувчилар фирибгарлик, мажбурлаш ва бошқа жиноий воситалардан фойдаланган ҳолда заиф, ҳимояга муҳтожларни ўз домига тортишади. Янада фожиали томони – жиноятчилар содда аёлларимизни чет элларга сотиб юбормоқда. Бировнинг бахтсизлиги эвазига бойлик орттираётганлар ўз кирдикорларини яшириш мақсадида одам савдосининг қурбонига айланаётган шахсларни имкон қадар эътибордан четда тутишга, яъни, уларни ноқонуний йўллар билан хорижга олиб чиқишга, ҳужжатларни қалбакилаштиришга ҳаракат қилишади. Масаланинг яна бир нозик жиҳати шундаки, бу қабиҳ савдонинг қурбонлари ноқонуний хорижга чиққанлиги фош бўлишидан чўчиб, ҳуқуқни муҳофаза қилувчи ташкилотларга мурожаат этмайдилар. Бу ҳолат одам савдоси билан шуғулланувчи шахсларнинг жавобгарликдан қутулиб қолишларига ҳамда жиноий фаолиятини давом эттиришларига шароит яратади.\nУмумбашарий муаммога айланган одам савдосининг илдизини қирқиш, унинг салбий оқибатлари олдини олишга биринчи навбатда фуқароларнинг хуқуқий саводхонлигини ошириш йўли билан эришиш мумкин. Бундай ҳолатларнинг ҳамон учраб туришига асосий сабаб ҳам айрим аёлларнинг ўз ҳуқуқларини билмасликларидир. Унутмаслик керак, хорижда ишлаб келишни хоҳловчилар учун республикамизда тегишли тартиб-қоидалар жорий этилган. Меҳнат ва аҳолини ижтимоий муҳофаза қилиш вазирлиги ҳузуридаги Ташқи меҳнат миграцияси масалалари агентлиги ушбу фаолият билан шуғулланади. Айни масалага қизиқувчи ҳар бир шахс шу ташкилотдан маслаҳат, йўл-йўриқлар, саволларига жавоб олиши мумкин.\nФақат... мен бир ҳолатни кўп кузатдим: осонгина мўмай даромад топиб келаман, деб болаларининг кўзини мўлтиратиб, кекса ота-оналарининг маслаҳатига кирмай, уларнинг дилини оғритиб чет элга чиқиб кетиб, бегона жойларда бошига кутилмаган савдолар тушиб, соғлигини, тинчлик-хотиржамлигини йўқотган аёллар ҳар қанча молу бойлик ўз она юртида кечган осойишта кунларнинг бир соатига ҳам арзимаслигини алам билан эътироф этадилар. Азизлар, аввало, ҳар бир ишни ақл тарозусида ўлчаб, давлатимиз қонунларига, инсонийлик шаънию талабларига қай даражада жавоб беришини чуқур мулоҳаза қилиб, кейин қўл уришга одатланайлик. Атрофимиздаги яқинларимиз, ҳамюртларимиз тақдирига бефарқ бўлмайлик.\nСурхондарё вилояти вакилининг хотин-қизлар\n2223 марта ўқилган.


11 июнь, 2021, 11:37\nБугун пойтахтимиздаги “Юнусобод спорт комплекси”да катта профессионал бокс кечаси бўлиб ўтади. Aнъанага мувофиқ, бокс оқшоми олдидан ушбу кеча иштирокчиларининг вазн ўлчаш маросими ва матбуот анжумани ўтказилди.\nХабарингиз бор, кечанинг марказий жангида ҳамюртимиз Шоҳжаҳон Эргашев (19-0, 17 КО) танзаниялик Салиму Женгога (16-3-0) қарши рингга чиқади. "Tashkent City"да ўтган маросимга кечада иштирок этадиган барча боксчилар, катта спорт жамоатчилиги вакиллари ва ОAВ ходимлари ташриф буюрди.\nКутилганидек, боксчилар белгиланган талабни бажарди. Шундан сўнг Шоҳжаҳон Эргашев иштирокида ўзига хос маҳорат сабоқлари ташкил этилди.\nМаълумот учун, бугун бокс оқшомининг марказий жангидан ташқари андеркард баҳсларида Улуғбек Ҳақбердиев, Жамшид Нажмиддинов каби яна 6 нафар боксчилар рейтинг жангларини ўтказишади.\nТЕЗКОР ХАБАР Шоҳжаҳон Эргашевнинг рақиби маълум бўлди


21 июл 2019, Тошкент вақти: 07:08\nТошкент вилояти Қуйичирчиқ туманидаги собиқ “Балиқчи” АЖ раиси Абдурахим Пирвалиев 1 февраль куни вилоят прокуратурасининг уюшган жиноятчилик ва коррупцияга қарши кураш бўлими ходимлари томонидан ҳибсга олинди. Бу ҳақда Озодликка тадбиркорнинг яқинлари хабар қилди.\nПирвалиев адвокатига кўра, тадбиркор Абдураҳим Пирвалиев Ўзбекистон Республикаси Жиноят Кодексининг 167-моддаси 3-қисми (Ўзлаштириш ёки растрата йўли билан талон-тарож қилиш) ҳамда 232-моддаси (Суд ҳужжатини ижро этмаслик) билан айблов эълон қилинган.\nОзодлик “Балиқчи” АЖ билан унинг ўрнига келган “TCT fish cluster” ўртасида келишмовчилик борлиги ҳақида илгари хабар берган эди.\nЎзбекистон Вазирлар Маҳкамасининг 2018 йил 1 декабрда “Тошкент вилоятининг Қуйичирчиқ туманида замонавий агросаноат кластерини ташкил этиш чора-тадбирлари тўғрисида”ги 974-сонли қарори чиққандан сўнг “Балиқчи” АЖ ҳиссадорлари ва унинг янги эгаси «ТСТ Fish cluster» МЧЖ ўртасида низо юзага келган эди.\nОзодлик суҳбатлашган “Балиқчи” ҳиссадорларининг айтишларича, кластер ташкилот ўзининг бирламчи ишлари билан шуғулланмай энг аввало жамият ҳовузларида боқилаётган балиқни сотиш ҳуқуқини талаб қилган.\n"Балиқчи" АЖ ҳовузлари\n“Балиқчи” АЖ акциядорларининг Ўзбекистон Бош вазири Абдулла Арипов номига ёзган шикоят мактубида бу ҳақда бундай дейилади:\n“Бугунги кунда ҳудудда қонун устуворлиги йўқолиб қонунсизлик, зўравонлик ҳолати юзага келди. Бир томонда суд қарорларини нотўғри талқин қилиниши ҳисобига барча мулкларидан, етиштирган балиқдан ҳам ажралиб қолган “Балиқчи” АЖ, иккинчи томонидан мақоми номаълум бўлиб турган “Балиқ ишлаб чиқарувчи” ЭИЗ, учинчи томонида «ТСТ Fish cluster» МЧЖ барча қонунларни инкор этиб зўравонлик билан мол-мулкларга эга бўлиб олмоқда”.\n"Балиқчи" АЖ хўжалиги\n("Балиқчи" АЖ ҳиссадорлари хўжаликнинг имкони ва келажаги ҳақида ўзлари тайёрлаган видеони Озодликка тақдим этди)\nАбдураҳим Пирвалиевнинг опаси Адиба Алижонованинг иддао қилишича, унинг укаси давлатдан бир сўм кредит олмай жамият ҳиссадорлари ҳамда ишчилари билан етиштирган балиқни сотиш ҳуқуқидан маҳрум қилинганига, жамият мол-мулкига тайёр эга чиққанига норозилик билдиргани учун ҳибсга олинган:\n- Акциядорларга ва ишчиларга акциядорлик жамияти кенгаши қарори асосида дивидент бергани учун, ўзлари етиштирган балиқни босқинчиларга қўшқўллаб топширмагани учун ҳибсга олишди. Кластер босқинчилик билан келиб ҳамма нарсани эгаллаб олди. Ваҳоланки, улар бир дона балиқ етиштирмаган, уларга бу хўжалик ноль қийматда берилган. Акциядорлар ҳовузлардаги балиқларини сотиб, бўшатиб беришмоқчи эди, қўйишмади. Укам норозилик билдириб, ҳамма жойга шикоят қилаверганидан кейин қамоққа олишди. Ўзбекистон Бош вазири собиқ ўринбосари Зойир Мирзаевнинг хати бор. Олти ой ичида ҳовузларни бўшатиб берсин, деган. Лекин бунга амал қилинмади, дейди Адиба Алижонова.\n“Балиқчи” АЖ раиси Абдураҳим Пирвалиевнинг Ўзбекистон Бош прокурорига қилган шикоятида:\n“Балиқчи” АЖ жамоаси томонидан етиштирилган балиқларни сотиш ҳуқуқининг “TCT Fish cluster” МЧЖга берилиши на Вазирлар Маҳкамасининг на суднинг на ҳокимликнинг қарорларида белгиланган”, деб ёзган.\nПирвалиевнинг ёзишича, уларнинг норозилигини бостириш учун Тошкент вилояти прокуратураси Уюшган жиноятчилик ва коррупцияга қарши курашиш бўлими бошлиғи Султонов Иқбол раҳбарлигида вилоятнинг турли идораларидан иборат ишчи гуруҳ юборилган:\n“Султонов Иқбол раҳбарлигида вилоятнинг турли идораларидан иборат ишчи гуруҳ 2019 йил 9-11 январь кунлари “Балиқчи” АЖда текшириш ўтказишди. Мазкур текшириш ишчи гуруҳнинг тили билан айтганда “ўрганиш шаклида ўтказилди”. Бироқ, текширишми ёки “ўрганиш”ни ўтказиш учун асос бўлувчи ҳеч қандай ҳужжат тақдим қилинмади ва ёпиқ тарзда ўтказилди. Ҳатто, текшириш далолатномаси билан ҳам таништирилмади. Текшириш жараёнида ишчи гуруҳ раҳбари Султонов Иқбол “Балиқчи” АЖ раҳбариятини 2019 йил 11 январь кунидан ишга чиқмасликни, унинг айтганини “яхшиликча” қилиш кераклигини, акс ҳолда ёмон оқибатларга олиб келишини маълум қилди”.\nТошкент вилояти прокуратурасининг навбатчиси Иқбол Султонов билан тўғридан-тўғри боғланиш мумкин эмаслигини айтиб, Озодлик телефон рақамларини ёзиб олди ва ўзлари боғланишини айтди.\nАммо, вилоят прокуратурасидан Озодликка қўнғироқ бўлмади.\nАбдураҳим Пирвалиевнинг адвокатларидан бири, ҳимоясидаги шахсни қамоққа олиш ҳақида суд чиқарган қарор ҳам зиддиятли эканлигини айтди:\n“Суднинг қамоққа олиш ҳақидаги қарори ҳам шунчалик зиддиятлики, биз адвокатлар ҳам уни конкрет нимада айблашаётганини ҳам тушуна олмаяпмиз. Жиноят кодексининг 167 моддаси (Ўзлаштириш ёки растрата йўли билан талон-тарож қилиш) бўйича унга айб қўйишяпти, гўёки у акциядорларга дивидент тўлаган экан. Лекин у бу қарорни бир ўзи қабул қилмаган, бу умумий йиғилишнинг қарори. Биз бу ишга энди киришдик, бу жуда ҳам чигал иш”, деди адвокатлардан бири.\n“Балиқчи АЖ” йилига 30-40 миллиард сўм маблағ айланмасига эга бўлган, 452 киши ишлайдиган, бюджетга 5 млрд.сўмдан ортиқ турли солиқ, фойдаланилиб турилган объектлар учун ойига давлат ижара марказига 500 миллион сўм пул тўлаб келган корхона бўлган.\n“Балиқчи” АЖ Вазирлар Маҳкамаси қарори асосида, Британияда рўйхатдан ўтган "Иронтекс" ва "Гратум" компаниялари таъсис қилган “TCT cluster”га ўтган йилнинг 1 декабрида ноль қийматда берилган.\nҲиссадорлар кластер ташкилот собиқ “Балиқчи” билан ҳисоб-китоб қилмасдан, ишни хўжаликда етиштирилган балиқни сотишдан бошлаётганидан шикоят қиладилар.


АҚШ Эрон билан савдо олиб борган ширкатларни жазоламоӄда\n02 март 2021, Тошкент вақти: 15:51\nапрел 03, 2004\nФарангис Саид АА: Маълумки, АҚШ ҳукумати Эронни ядровий ӄурол устида иш олиб бораётганликда айблаб келмоӄда. 2 апрел куни АҚШ ҳукумати Эрон билан савдо-сотиӄ олиб бораётган 13 хорижий ширкатга нисбатан санкция жорий этди. Ушбу жараённи бугун Фарангис Саид кузатиб бормоӄда.\nХўш, Фарангис, санкцияларнинг жорий этилишига нима сабаб бўлди?\nФС: Бу саволингизга жавобан АҚШ Давлат Департаменти матбуот котиби Адам Эрелининг баёнотини келтириш мумкин.\n”2000 йилги Ядровий ӄуролларни тарӄатмаслик ҳаӄидаги шартномага кўра, АҚШ ҳукумати Эронга ман этилган товарларни сотаётган 13 ширкатга нисбатан жазо ӄўллашга ӄарор ӄилди”, - дер экан АҚШ Давлат Департаменти расмийси, 13 ширкатдан бештаси Хитой, иккиси Македония, яна иккиси Россия, бири Беларус, бири Шимолий Корея, бири Тайван ва яна бири Бирлашган Араб Амирликларида жойлашганлигини айтиб ўтди.\nАА: Фарангис, Адам Эрели баёнотига кўра, ушбу 13 ширкат Эронга ман этилган товарларни сотган, шундайми?\nФС: Ҳа, шундай. Эрелига кўра, 1999 йил 1 январдан бошлаб ушбу ширкатлар Эронга ядровий, биологик ёки кимёвий ӄурол ишлаб чиӄариш имконини берадиган технологияларни сотганлиги ҳаӄида АҚШ раҳбариятида маълумотлар бор. Ваҳоланки, юӄорида айтиб ўтилган халӄаро шартномада Эронга сотиш таъӄиӄланган технологиялар, моддалар, жиҳозлар ва товарлар рўйхати келтирилган. Маълум бўлишича, рўйхатга 23 товар, технология ёки жиҳоз номи киритилган.\nАА: Бу 13 ширкат ӄайси ширкатлар экан?\nФС: Уларнинг номлари матбуотга ошкор этилмади. Айтилган ширкатлардан бири Шимолий Кореянинг Чангванг Синьон корпорацияси экани аниӄ, холос.\nАА: Фарангис, санкциялар жорий этилган ушбу 13 ширкат турли мамлакатларда жойлашган. Демак, санкциялар давлатлар ҳукуматларига нисбатан ҳам жорий этилганми?\nФС: Йўӄ, Азизулло ака, бу санкциялар фаӄат ширкатларнинг ўзига нисбатан жорий этилган, ҳукуматларга нисбатан эмас. АҚШ Давлат Департаменти Адам Эрели буни алоҳида таъкидлаб ўтди.\nЛекин, афтидан ҳар бир давлат ҳукумати ўз ҳудудида жойлашган ширкатга босим ўтказиши ва уни Эрон билан алоӄаларни тўхтатишга мажбур ӄилиши мумкин. Масалан, Шимолий Корея ёки Хитой ширкатларининг давлатга ӄарашли эканини тахмин ӄилиш ӄийин эмас. Демак маълум маънода АҚШ санкциялари ушбу давлатлар ҳукуматларига ҳам таалуӄли.\nМаълумотларга ӄараганда, АҚШ раҳбарияти Хитой ва Россия расмийлари билан музокаралар олиб бормоӄда ва улардан Эронга таъӄиӄланган товарларни сотаётган ширкатларга нисбатан чора кўришни сўрамоӄда. Айни ваӄтда АҚШ раҳбарияти ӄолган давлатлар ҳукуматларига мана шу ширкатларга оид маълумотни таӄдим этади.\nАА: Музокаралар муваффаӄиятли бўлса, АҚШ ушбу ширкатларга нисбатан санцияларни бекор ӄилиши мумкин, шундайми?\nФС: Ҳозирча, музокараларнинг наӄадар муваффаӄиятли бўлишини башорат ӄилиш ӄийин. Лекин ҳозиргача мавжуд амалиётни оладиган бўлсак, ҳа, шундай бўлиши мумкин. Яъни айтилган 13 ширкат Эрон билан таъӄиӄланган товарлар савдосини тўхтатса, уларга нисбатан жорий этилган санкциялар бекор ӄилинади. Бундай ҳоллар илгари ҳам бўлган. Масалан, шу ҳафтанинг ўзида АҚШ ҳукумати Россиянинг 6 ширкатига нисбатан жорий этилган санцияларни бекор ӄилди. Чунки, маълумотларга ӄараганда, ушбу 6 ширкат ӄонунга хилоф бўлган ва шу боис жазога олиб келган фаолиятини тўхтатган.\nАА: Раҳмат, Фарангис. Азиз тингловчи, АҚШ ҳукумати томонидан Эрон билан таъӄиӄланган товарлар савдосини олиб борган 13 ширкатга нисбатан санкциялар жорий этгани атрофида суҳбатлашдик.


Нью-Йоркда полиция ходими оддий фуқарони отиб ўлдирди | Qalampir.uz\nНью-Йоркда полиция ходими оддий фуқарони отиб ўлдирди\nОлам\t14 Декабрь 2020 14:13 5570\nНью-Йоркдаги Авлиё Иоанн Илоҳий соборида хор намойиши якунлангач, полиция номаълум кишини отиб ўлдирди. Бу ҳақда Нью-Йорк полицияси Матбуот хизматида хабар берилган.\n“Номаълум эркак полицияга қарата ўқ узди, полиция бунга жавоб берди. Оқибатда, ўққа тутилган одам ҳалок бўлган. Қуролланган кишининг жасади Сент-Люк шифохонасига етказилган”, дея хабар берган полиция Матбуот хизмати.\nШаҳар полиция бўлими бошлиғи Дермот Шининг сўзларига кўра, ўқ узган одам ҳеч кимни ўлдириш ёки жароҳат етказишга улгурмаган.\n“Бу одам аввалдан жиноий ишлар қилган бўлиши мумкин, буни бармоқ изларини текшириш орқали аниқлаш керак. Унгача биз унинг исмини ошкор қилмаймиз”, дейди шаҳар полицияси бошлиғи.\nҲодиса жойида иккита ярим автоматлик қурол ва сумка топилган. Халтанинг ичида бензинли идиш, арқон, симлар, бир нечта пичоқ ва Инжил китоби бор бўлган. Фавқулодда вазият содир бўлган жойга ўз вақтида етиб келган полиция ходимлари 15 марта ўқ узган. Эркак бошига ўқ тегиши оқибатида вафот этган.\nСобор Матбуот хизмати ҳам йиғилганларнинг ҳеч бири жабрланмаганига аниқлик киритди.\n“Биз қутқарувга биринчи бўлиб келганлари ва чиқиш жойидаги отишмага зудлик билан жавоб берганлари учун миннатдормиз. Йиғилганлар орасида жароҳат олганлар йўқлиги учун миннатдормиз”, дейилади собор веб-сайтида.\n08 Май 14:47 50791\n08 Май 20:36 46900\n08 Май 22:09 38784\n09 Май 17:50 29926\n09 Май 18:35 22028


Илк бор афроамерикалик Пентагон раҳбари бўлди - Сенат Ллойд Остин номзодини маъқуллади - 23.01.2021, Sputnik Ўзбекистон\nАҚШ Сенати Мудофаа раҳбари номзодини маъқуллади. Пентагон раҳбари лавозимини тўрт юлдузли генерал рангига эга 67 ёшли Ллойд Остин эгаллади. У 2016 йилдан... 23.01.2021, Sputnik Ўзбекистон\nТОШКЕНТ, 23 янв — Sputnik. АҚШ Сенати Пентагон раҳбари лавозимига Ллойд Остин номзодини маъқуллади, деб хабар бермоқда РИА Новости.Остин учун 93 нафар сенатор овоз берган, икки киши қарши чиққан. Сал олдин унинг номзодини сенатнинг мудофаа қўмитаси қўллаб-қувватлаган эди. Фуқаролик мудофаа вазири лавозимига етти йилгача бўлган муддат аввал истеъфога чиққан ҳарбийлар сафидан номзодлар учун конгресснинг махсус рухсатномаси талаб этилади. Остин 2016 йилда истеъфога чиққан.Ллойд Остин 67 ёшда, тўрт юлдузли генерал рангига эга. Остин АҚШ мудофаа идорасига раҳбарлик қилган биринчи афроамерикаликка айланди. Германияда, Қўшма Штатларнинг кўплаб нуқталарида хизмат қилган, штаблар раҳбарлари бирлашган қўмитасида фаолият юритган, дивизия қўмондони бўлган ва 2006 йилда генерал-лейтенант унвонини олган.2010-йилда Остин АҚШнинг Ироқдаги кучлари қўмондони этиб тайинланган ва мамлакатдан аста-секин чиқарилиши учун жавоб берган. 2011 йилнинг декабрида уни қуруқликдаги кучлар штаби қўмондони ўринбосари этиб тайинлашган, 2013-2016 йилларда у АҚШ ҲК Марказий қўмондонлигига раҳбарлик қилган.Бу лавозимда у Вашингтоннинг "Ислом давлати"га қарши кураш стратегиясини ишлаб чиқишда бош рольни ўйнаган. 2016 йилда истеъфодан сўнг энг йирик қурол ишлаб чиқарувчи - Raytheon директорлар кенгашида лавозимни эгаллаган.\n10:00 23.01.2021 (янгиланди: 10:05 23.01.2021)


Тарихдан маълумки, ўтган асрнинг 30-йилларида вилоятимизда ўзбек театри фаолият юритган. Бу ҳақда илк бор Тошкент театр ва рассомлик санъати институтида таҳсил олиб юрганимда курс раҳбаримиз, ўзбек театри тарихининг билимдони, таниқли театршунос олим Муҳсин ака Қодиров айтиб берган ҳамда менга мазкур театр фаолиятини яқиндан ўрганишни топширган эдилар. Бу ҳақда илк бор Тошкент театр ва рассомлик санъати институтида таҳсил олиб юрганимда курс раҳбаримиз, ўзбек театри тарихининг билимдони, таниқли театршунос олим Муҳсин ака Қодиров айтиб берган ҳамда менга мазкур театр фаолиятини яқиндан ўрганишни топширган эдилар.\nСўраб-суриштириб юриб, ўзбек театрида ишлаган айрим шахслар билан мулоқот қилишга муваффақ бўлдим. Жумладан, чимкентлик Мирзамат ака Бегматов, Оқсувкент қишлоғида истиқомат қилувчи Мастура Ниёзова ва сайрамлик Зуҳра опа Сулаймоноваларнинг хонадонларида бўлиб, айрим фотосуратлар ва қизиқарли материалларни тўпладим. Айниқса, вилоят архивидан топилган манбалар жуда асқотди. У ерда “Қозоқ миллий театри тўғрисида”ги масала қаралган ВКП(б) Жанубий Қозоғистон вилоят қўмитаси бюросининг 1934 йил 29 октябрда ўтган йиғилишининг 90-сонли баённомаси сақланган. Унда “мавжуд қозоқ театри мустаҳкамлансин, ўзбек театрини ташкил қилишга киришилсин”, деган сатрлар бор.\nЖанубий Қозоғистон вилоятида фаолият юритган ўзбек мусиқали театри ҳақида эл орасида ҳали-ҳануз илиқ гаплар юради. Аниқ манбаларга асосланиб, шуни айта оламизки, 1934 йил ташкил этилган театр 7 йиллик баракали фаолияти мобайнида анча довруғ қозонган. Айниқса, Ўзбекистон театрларининг атоқли санъат дарғалари билан ҳамкорлик натижасида тўлақонли саҳна асарлари қўйилдики, санъатшунос олимлар ва тарихчиларнинг труппа санъатига эътибори ва қизиқиши шундан, деб изоҳлаш ўринлидир. Шундай ижодий ҳамкорлик натижасида Хуршиднинг “Ошиқ Ғариб ва Шоҳсанам”, У. Ҳожибековнинг “Оршин мол олон”, Ғ. Зафарийнинг “Ҳалима” каби ўнга яқин ўлмас саҳна асарлари яратилди. Муайян ютуқларга эришган театр 40-йилларга келиб, ўз фаолиятини тўхтатишга мажбур бўлган. Бунга асосий сабаб, Улуғ Ватан урушининг бошланиши эди. Театрнинг аксарият ижодкорлари кўнгиллилар қаторида жанг майдонига отланишган экан...\nЎша даврда театрни ташкил этишда иштирок этган фидойи инсонлар номини тарих унутмаслиги керак. Саҳнага дадиллик билан чиқиб, роль ижро этган артистларнинг аксарияти ҳаваскорлар эди. Шундай бўлса-да, театрга қизиқиш, санъатга чинакам меҳр ва муҳаббат, ҳақиқий эҳтирос билан ўйналган роллар томошабинларга манзур бўлган. Ҳатто спектакллар кўрсатилганда игна ташлашга жой бўлмаган, деб эслайди ўша йилларда театрда созандалик қилган чимкентлик машҳур ғижжакчи Мирзамат ака Бегметов. Талабалик йилларим Мирзамат ака бир неча бор каминага хат йўллаб, хотираларини – билганларини, кўрганларини ёзиб берганди. Мана, шундай мактублардан бири: “...Сиз юборган мактубга жавобан театрда саҳналаштирилган спектакллар, роль ижрочилари, режиссёрлар ҳақида ёзиб юборганман. Хотирадан кўтарилай деган маълумотларни бирга ишлаган дўстларимдан сўраб-суриштирдим. Яна бир нарсани билдирмоқчи эдим. 1971 йили Чимкентдаги театр фаолияти ҳақида материал тўплаш учун Тошкентдан телевидение ходимлари – Воҳидов ва санъатшунос Карима Олимовалар келишган эди.\nУлар бизнинг хонадонга ҳам ташриф буюришди. Суратлар, ўша йилларда чиққан афишалардан бир неча нусха олиб кетишди. Ўзбек мусиқаси тарихига оид энциклопедия ёзилаётганини, шу китобга албатта, Чимкент ўзбек мусиқали театри ҳам киритилишини айтишган эди. Имконияти бўлса, шу кишилар билан боғланинг.\nСалом билан: Мирзамат Бегметов. 1982 йил 9 февраль”.\nИккинчи мактубда ҳам мусиқали театрда қўйилган спектакллар ҳақида маълумотлар келтирилган бўлиб, айрим актёр ва режиссёрларнинг ижоди ҳақида фикр юритилган. Маълум бўлишича, илк спектакль саҳнага 1935 йилда чиққан. У ҳам бўлса, ўша пайтда Тошкентдаги театрларда муваффақият билан қўйилган Ғулом Зафарийнинг “Ҳалима” асари эди. Шундан сўнг 1936 йилда Узеир Ҳожибековнинг “Оршин мол олон”, 1936-37 йилларда Хуршиднинг “Ошиқ Ғариб ва Шоҳсанам”, “Фарҳод ва Ширин”, Зиннат Фатхуллиннинг “Ғунчалар” каби асарлари саҳналаштирилди. Шунингдек, кейинги йилларда Комил Яшиннинг “Гулсара”, “Нурхон” ва Умаржон Исмоиловнинг “Рустам” каби пьесалари ҳам театрда ўзига хос тарзда талқин этилади. Айниқса, “Гулсара” спектаклини саҳналаштириш жараёнида Тошкентдан атайин келган Тўхтасин Жалиловнинг хизматлари беқиёс бўлган.\nТеатр труппасининг баракали фаолият юритишида режиссёрларнинг ҳам хизмати беқиёс. Н. Бришчук, В. Неверов каби рус режиссёрлари, озарбайжонлик Муфтизода шулар сирасидандир. Маҳаллий режиссёрлардан Мирмуса Йўлдошев, Шамси Норматовлар фаол иш олиб борганлар. Актёрлар Шоюнус ва Ҳайитмат Мусабеков, Болтабой Қосимов, Эргаш Ирисқулов, Раимқул Жўрабоев, Абдуғофир ҳамда Имомқул Сулаймоновлар номини кўрсатиб ўтиш ўринли. Шу билан бирга, ўша йилларда саҳнага чиқиб, роль ўйнаган актрисаларни алоҳида таъкидлаб ўтгимиз келади. Ўзбекнинг санъаткор қизи Нурхоннинг бошига тушган фожиадан қўрқмасдан саҳнага чиққан Ойимхон Бегметова, Мастура Ниёзова, Асалхон Қурбонбоева, Зуҳра Сулаймоновалар жасорати ва маҳорати таҳсинга лойиқ.\nТеатр – лаҳзаларда муҳрланиб қоладиган, хотираларда сақланадиган санъатдир. Шунинг учун ҳам мазкур йўналишда олдинда қилинажак ишлар жуда кўп.\nЗокиржон МЎМИНЖОНОВ, 2018-03-03, 11:04 248


Шуҳрат Мақсудов ўйин пайтида ким билан телефонда гаплашганди? Пенальти талашиб қолган ўйинчиларга қандай чора кўради? Бош мураббий суҳбатда нималар деди?\n1 апрель, 01:06\nСуперлиганинг 4-турида “Бунёдкор” клуби ўз майдонида Самарқанднинг “Динамо”сини қабул қилди. Жуда қийин кечган беллашувда мезбонлар 2:1 ҳисобида ғалаба қозонди.\nАввалига меҳмонлар ҳисобни очганди. Аммо иккинчи бўлимда воқеалар ривожи ўзгарди. “Динамо”дан бир футболчи четлатилди. Мезбонлар ғалаба учун охиригача курашди ва бунинг натижасида мақсадига эришган ҳолда ғалабани рақибдан тортиб олди.\n“Бунёдкор” бош мураббийи Шуҳрат Мақсудов иккита ўйинга дисквалификация қилингани учун ўйинни трибунадан кузатишга мажбур бўлди. Шу боис, матбуот анжуманида унинг ёрдамчиси Виктор Карпенко қатнашди. Ўйиндан кейин Sports.uz мухбири Мақсудов билан суҳбатлашди.\n- Ғалаба билан табриклайман. Ўйинни четдан кузатиб бордингиз. Бундай пайтда бошқача ҳаяжон бўлса керак-а?\n- Табрик учун катта раҳмат. Кўпчилик ғалабамизга ишонмаганди. Айниқса, 0:1 ҳисобида ютқазиб турганимиздан кейин ютолмайди, деганлар кўп бўлди. Футболчиларимга охиригача курашгани учун катта раҳмат. Танаффус чоғида йигитлар билан шу ҳақда яхшилаб гаплашиб олгандик. Учрашувгача ҳам футболчиларимизга “Динамо” про лигадан чиққан, деб бўшашманглар, дея роса тайинлаб келгандик. Лекин бу руҳият билан боғлиқ. Хоҳлаймизми-йўқми, фикримча, барибир йигитлар бироз бўшашган. Биринчи таймда ўйинимиз умуман ўхшамади, ўзимиз кутгандек ҳаракат қила олмадик. Аксига олиб пенальтидан ҳам гол ура олмадик. Иккинчи бўлимда жамоамиз маҳоратини кўрсатди. Айниқса, ғалабага бўлган иштиёқ ва хоҳиш катта бўлди. Ғалабамизга охиригача ишонган мухлисларимиз учун ўйнаб, уч очкони қўлга киритганимиз боис ўйинчиларимизга раҳмат.\n- Сиз учун ўйинни қаердан кузатиш қийин: захира ўриндиғиданми ёки трибунаданми?\n- Албатта, четдан кузатиш жуда ҳам қийин. Барибир вужудим билан майдонда, футболчиларим билан бирга эдим. Ёрдамчим орқали суҳбатлашиб турдик. Айниқса, рақиб бир киши кам бўлиб қолганидан кейин ҳужумни янада кучайтириш мақсадида ҳимоячи ўрнига ҳужумчи ва ҳужумкор ярим ҳимоячини майдонга туширдик. Ўйлайманки, ушбу қилган қароримиз ҳам ўзини оқлади. Ҳакамлар яна бир голимизни ҳисобга олишмади. Менимча, тоза гол ургандик. Майли, буни муҳокама қилгим келмаяпти. Энг муҳими, уч очкони қўлга киритдик. Яна бир бор футболчиларимга ва бизни охиригача қўллаб-қувватлаб турган ишқибозларимизга катта раҳмат.\n- Биринчи бўлимда Томива пенальтидан гол ура олмади. Аммо 11 метрли жарима зарбаси тепилишидан аввал, у Дилшод Жўраев билан талашиб қолди. Аслида пенальти тепишни кимга буюргандингиз?\n- Биз бу масалада буюрмагандик. Машғулотларда бунинг устида ишлаяпмиз. Аммо ўзимиз кўзлаган ўйинчи машғулотда уролмаяпти, ўйинда эса аксинча. Олдинги учрашувда пенальтидан гол урганди, бугун эса уролмади. Бу – футбол. Йиқилишингни билсанг, кўрпача солиб қўясан, деган мақол бор. Ўша вазиятда журналистларга ҳам, мухлисларга ҳам нотўғри талқин қилмасликларини сўраб қолган бўлардим. Беайб Парвардигор! Четдан туриб гапириш энг осон йўл. Бироқ бу билан футболчиларимизнинг қилган ишини оқламоқчи эмасман. Танаффус пайтида биринчи қилган ишим ўша иккала ўйинчини захирага олдим. Барибир, биринчи навбатда, интизомни биринчи ўринга қўяман. Футбол мухлислар учун, буни унутмаслигимиз керак. Ўйинчиларимиз қизишиб кетганлигини инобатга олиш керак. Барибир майдонда бундай қилиш ярашмайди. Ҳозир иссиқ ҳиссиётлар пайтида бир нима дея олмайман, бир-икки кундан кейин албатта муҳокама қиламиз. Шундай қолиб кетмайди, албатта жаримага тортамиз ва қаттиқ назоратга оламиз.\n- Сир бўлмаса, қанча миқдорда жаримага солинади?\n- Бу фақат бизнинг ички сиримиз. Ташқарига олиб чиққим келмаяпти.\n- Ўйиндан аввал тартиб-интизом қўмитаси қарорига кўра, сиз иккита учрашувга дисквалификация қилиндингиз. Учрашувга тайёргарлик чоғида бу сизга қанчалик таъсир қилди?\n- Албатта, ноқулай бўлди. Майдон четида футболчиларга тезкорлик билан кўрсатма бериш мумкин. Трибунадан эса то ёрдамчини чақириб айтгунча вақт кетади. Пешонамизда шу ҳам бор экан, майли, зарари йўқ. Барибир Аллоҳ бизга мададкор бўлди.\n- Дисквалификацияга сабаб сифатида сизни ўйин чоғида мобил телефондан фойдаланганингиз кўрсатилган. Қизиқ, ўша пайтда ким билан гаплашдингиз?\n- Ҳеч қандай сири йўқ. Ўша пайтда раҳбарият томонидан телефон бўлиб қолгани учун жойимда ўтириб гаплашмадим, ичкарига кириб қўнғироққа жавоб бердим.\nShu murabbiy bergan fikrini uzi uqirganki yuqmi. Omadimiz keldi de hech bulmasa. chunki. maydonga. 10kishiga qarshi. VAR dakilarni ham qushsa. 17 kishi bulib uynadizla. ozgena bulsa ham. erkak. bulaylik. Hamma hamma muhlisladan tortib. Murabbiylargacha mard kelsa. ana ushanga fudbol kuchayadi.


Берлин Трампнинг Германия "қарздор" эканлиги ҳақидаги сўзларига жавоб берди\n19:17 / 19.03.2017\nГермания мудофаа вазири Урсула фон дер Ляйен АҚШ президенти Дональд Трампнинг Берлин "НАТО ва АҚШ олдида катта миқдорда қарздор" эканлиги ҳақидаги гапларини инкор қилди. Бу ҳақда ТАСС ахборот агентлиги хабар бермоқда.\n"НАТОда қарздорлар йўқ", деб айтган фон дер Ляйен.\nНорасмий кўрсатмага кўра, НАТОга аъзо давлатларнинг мудофаага сарф-харажатлари уларнинг ялпи ички маҳсулотининг 2 фоизидан кам бўлмаслиги керак, бироқ 2016 йилда бу меъёрни АҚШ ва Буюк Британиягина бажарган. Шу сабабли Вашингтон НАТО аъзолари альянсни молиялаштириш бўйича мажбуриятларини тўлақонли бажармаяпти, деб ҳисобламоқда. Айни вақтда АҚШ альянснинг 70 фоиз харажатларини қопламоқда.\nБироқ фон дер Ляйеннинг айтишича, ЯИМнинг 2 фоиз миқдоридаги мудофаа бюджети нафақат НАТО эҳтиёжларига сарф-харажатларни англатади. Унинг айтишича, тинчликпарвар миссиялар, ИШИДга қарши кураш ва турли гуманитар дастурлар ҳам бу маблағлардан қопланади.\n18 март куни Трамп Германия канцлери Ангела Меркель билан учрашув натижаларига изоҳ бериш вақтида гўёки Берлин НАТО ва АҚШга қарздор эканлигини айтган. Унинг айтишича, Германия "унга тақдим қилинаётган қудратли ва жуда қимматбаҳо мудофаага" тегишлича ҳақ тўлаши лозим.


Мадина Мумтознинг ўғли қошини ёриб олди — видео - ShouBiz.uz\nЯнгиликлар 17:48 | 4.4.22\nМадина Мумтознинг ўғли қошини ёриб олди — видео\nБу вақтда у Истанбулда бўлган\nАктриса, хонанда Мадина Мумтоз ўғли қошини ёриб олганини айтди.\nМадина Мумтоз Туркиянинг Истанбул шаҳридан Тошкентга қайтди. У уйига келганда ўғли қошини ёриб олганини кўрган, актриса бунинг сабабини сўраганда ўғли ҳеч нима қилмаганини айтган. У ҳар қанча сўраса ҳам ўғли жавоб бермаган. Шу вақт бошқа бир ўғли бунинг сабабини тушинтирган. Унинг сўзларига кўра, макатбда танаффус вақтида эшикка урилиб, қошини ёрган.\nЭслатиб ўтамиз, Мадина Мумтоз Instagram саҳифасида эри совға қилган «Malibu» машинасини сотаётганини маълум қилганди. Мадина Мумтознинг сўзларига кўра, машинанинг ҳолати идеал. Автомобиль 15 500 километр юрган. Нархи эса 29 300 доллар деб белгиланган. Актрисага автомашинани бир ярим йил олдин эри олиб берган. Шу вақт ичида 3 ой ичида у ҳайдалмаган.\n«Ҳурматли, кузатувчилар, бугунги кунимиз давом этмоқда. Мен сизларга бир нарсани айтмоқчи эдим. Мен ўзимнинг оқ рангли ‘Malibu Turbo Premier’ машинамни сотаяпман. Атиги 1 ярим йил ҳайдадим. Унинг ҳам 3 ойи ҳайдалмасдан турди. Машинанинг ҳолати идеал. 15 500 километр юрган. Автомат», — дейди Мадина Мумтоз.\nШунингдек, Мадина Мумтоз узоқ вақтдан сўнг илк бор қайнанаси билан тушган суратни эълон қилганди.\nМадина Мумтоз Истанбулда таълим олишида катта ёрдам берган ва қўллаб-қувватлаган инсон айнан қайнанаси эканини таъкидлаган. Шунингдек, эришган мувафақиятлари сабабчиларидан бири ҳам қайнанаси ҳисобланишини айтиб ўтган.\n«Истанбулда таълим олишимда энг катта ёрдам берган ва қўллаб-қуватлаган қайнона Ойижоним бўладилар. Кичик фарзандимни энагага ёлғиз қолдирмай ҳамма ишларини ташлаб ўзлари қарадилар. Ўқишимдан чарчаб келганимда овқатингизни еб, озгина дам олинг, деб болага яна қараб ўтирардилар . Ўзлари дард чексаларда операцияларини ўқишим тугагунигача чўздирдилар . Яҳяни семиртириб касал қилмай қараб бердилар. Хуллас эришган мувафақиятларим сабабчиларидан бири. Орамизда минглаб километрлар бўлсада қабимиз, ақлимиз сиз билан. Яқин кунларда насиб яна кўришамиз», — дейди актриса.\nПубликация от Madina Mumtoz (@madinamumtoz)


Ўзбек футболи юлдузлари ЎФФ ташкил этган болалар ва ўсмирлар футбол фестивалида иштирок этди\nДобавлено: 12.11.2016, 08:11\n7 ноябрь куни Тошкентда болалар ва ўсмир футболчилар мураббийлари учун ўқув курслари ташкил этилганди. Ушбу курс якунида, бугун 11 ноябрь куни, ЎФФнинг сунъий қопламали майдонида болалар учун футбол фестивали ташкил этилди.\nФестивалда умумий ўрта мактабларда таҳсил оладиган 8 – 12 ёшли болалар ва қизлар иштирок этди. Болалар ва қизлар ФИФА семинари иштирокчилари бўлган мураббийлар ўргатган турли машқлар, футбол элементларини бажаришди.\nТаъкидлаш керакки, ёш футболчиларга Ўзбекистон миллий терма жамоаси собиқ аъзолари – Темур Кападзе, Анвар Ғофуров, Виктор Карпенко ҳамда Улуғбек Бақоев маҳорат дарслари ўтиб берди.\nФестивал якунида болалар ўзбек футболи юлдузлари билан эсдалик учун суратга тушишди, улардан дастхат ва совғалар олиш имконига эга бўлишди.


ХАЛҚ ДАРДИГА ДАРМОН БЎЛГАН ЮРТБОШИМ! – BUXORO MUHANDISLIK-TEXNOLOGIYA INSTITUTI\nБугунги кун дунё аҳли учун бир синов давр бўлди. Бутун дунёни ўзига қаратган, ташвишга солган пандемия бизнинг тинч, осуда, фаровон мамлакатимизга ҳам ўз таъсирини кўрсатмоқда. Бизнинг халқимиз, миллатимиз азалдан сабр-бардошли, чидамли, ҳар қандай мушкулотни енгадиган халқ. Мамлакатимиз Президенти Ш.Мирзиёевнинг халқи учун олиб бораётган изчил тадбирлари, барча ҳатти-ҳаракатлари, халқи учун қайғураётгани, бу ўз халқига ишонганидан, ғамхўрлигидан далолат беради. Мен ўз миллатимни, ўз халқимни, ўз юртбошимни биламан. Қайси юртда шундай халқи учун қайғурадиган, жонкуяр юртбоши бор. Бу бизнинг мамлакатимизда. Бизлардан талаб қилинаётган асосий вазифа ва топшириқ ўзимизни ва яқин қариндошларимизни бу пандемиядан асраш бўлиб қоляпти. Юртбошимиз томонидан олиб борилаётган саъй-ҳаракатлар, кескин чоралар Ўзбекистонга касалликнинг оммавий кириб келиши ва кенг тарқалишининг олдини олмоқда.\nЎзбекистон Республикаси Президенти Шавкат Мирзиёев раислигида 2020 йил 26 март куни коронавирус инфекцияси тарқалишига қарши курашишни кучайтириш тўғрисида қуйидагиларни таъкидлаб ўтди: “Бугунги кунда бутун дунё, инсоният оғир кунларни бошидан кечирмоқда. Коронавирус инфекцияси 190 дан зиёд мамлакатга тарқалиб, пандемияга айланди Шу сабабли, Бош вазир раҳбарлигида республика комиссияси тузилиб, инқорозга қарши курашиш жамғармаси ташкил этилди”.\nМамлакатимизда касаллик аниқланган илк кунданоқ барча таълим ва диний муассасалар фаолияти, халқаро ва ички жамоат транспортлари қатнови тўхтатилди.\nАйниқса, барча таълим даргоҳларига таътил берилиб, масофавий таълим шакллантирилди. Бундай имконият орқали ота-она, бобо-бувиларимиз фарзандлари билан биргаликда бўлиб, Ўзбекистон миллий телерадиокомпанияси орқали олиб борилаётган дарсларни бирга бажариш, улар билан биргаликда китоб ўқиш ва уй юмушларини бажариш каби вазифаларни амалга оширмоқдалар. Бу ҳам бўлса бугунги кунларда оиламиз, фарзандларимиз билан бирга бўлиб, ажрата олмаган вақтимиз эвазига тўла қонли фойдаланишга имкон бўлди.\nШунингдек, юзага келган вазиятни тўғри тушуниб, карантин қоидаларига оғишмай амал қилаётган, кўрилаётган чора-тадбирларни кенг қўллаб-қувватлаётган барча юртдошларимизга Президентимиз ўз мурожаатларида мамнун эканликларини билдирдилар.\nСаховатпеша юртбошимиз томонидан кам таъминланган оилаларга ҳам алоҳида эътибор қаратиб, аҳолимизнинг ёрдам ва кўмакка муҳтож қатламларини аниқ, манзилли асосда қўллаб-қувватлаш мақсадида “САХОВАТ ВА КЎМАК” умумхалқ ҳаракати йўлга қўйилди. Инсонларни бир-бирига нисбатан меҳр-шафқатли, сабр-бардошли бўлишлари динимизда ҳам кўрсатиб ўтилган.\nКасалликка чалинган беморларга ҳукумат томонидан кўрсатилаётган эътибор, беморларнинг соғайишига, ҳаётга бўлган умидларини кучайтиришга асос бўлмоқда. Ўз ҳаёти ва соғлиғини гаровга қўйиб, касаллик билан курашаётган шифокорлар, ҳамширалар, санитар ходимлар кечаю-кундуз беморлар билан биргаликда пандемияга қарши курашмоқда. Аллоҳ томонидан бундай синовларнинг берилиши мана шундай жонкуяр, муқаддас касб эгаларини қадрига етиш кераклигининг исботиди.\nФалсафада сабаб ва оқибат категорияси ҳам бор. Бирор бир нарса ўз-ўзича бўлмайди, бўлиши учун албатта сабаб керак. Бу оғир кунлар ҳам халқимизнинг янада оиласига, қариндошларига, дўст-ёрларига меҳр- муҳаббатли, қадрли бўлиши лозимлигидандир. Ҳар нарсани ўз вақтда қадрига етишни ўргатаётгандир. Юртбошимизнинг олиб бораётган изчил тадбирлари шундан далолатдир.\nБугунги кунда вирусдан холи ҳудудлардаги бир қатор саноат корхоналарида, фермер хўжаликларида, қурилиш майдонларида санитария нормаларига қатъий амал қилган ҳолда, ишлар аста-секинлик билан бошланди.\nПрезидентимизнинг “Кўкламнинг ҳар бир дами – ғанимат!” деган даъватлари ҳар бир томорқаси бор инсонларга шиорга айланиши, далаларимизда, томорқаларда тер тўкиб, ҳалол меҳнат қилаётган фидойи деҳқон ва фермерларимизга, кластер хўжаликлари раҳбарлари ва ишчи-хизматчиларнинг меҳнатларига ўз раҳматларини билдирдилар.\nШунингдек, юртбошимиз бугунги ўткинчи қийинчиликларга қарамасдан, Рамазони шариф ҳар доимгидек хонадонларимизга, дилларимизга қувонч, юртимизга файзу барака бахш этиши, бир-биримизга бўлган меҳр-оқибатимизни янада зиёда бўлишига бўлган ишончларини билдирдилар.\nПайғамбаримиз Муҳаммад с.а.в. ҳадисларида бирор жойда вабо тарқалаётган бўлса, у ерга бормаслик ва айни дамда ўзи мавжуд бўлган маконда пайдо бўлиб қолса, у ердан қочиб кетмасликни буюрганлар. Бугунги кунда, замонавий тиббиёт мутахассислари томонидан амалга оширилувчи карантин ҳам ушбу ҳадиси шариф мазмунини айнан акс эттирмоқда. Шу сабабли юртбошимиз барчамизни уйда қолишга чорламоқдалар.\nРамазон ойи ҳам етиб келди. Мўмин мусулмон халқимиз ҳам эзгу ниятлар тилаб, саҳарликларда мамлакатимизни бундай офатдан сақлашини сўраб, Аллоҳ таоло барча инсонларни ўз ҳивзу ҳимоясида асрасин деб дуога қўл кўтаради. Юрбошимиз бошчилигида барча инсонларни, барча ватандошларимизни Аллоҳ Ўзининг офияти ва паноҳида сақласин!…


11:47 30.10.2020 (Янгиланган 11:49 30.10.2020)\nРоссия Мудофаа вазирлиги янги ракетага қарши мудофаа тизими (ПВО) ишга туширилиши акс этган видеони эълон қилди.\nҲарбий-космик кучлар ракетага қарши мудофаа бўлими қўмондони генерал-майор Сергей Грабчук янги ракетага қарши ракета ўз хусусиятларини тасдиқлаганини ва жанговар вазифани муваффақиятли бажарилганини маълум қилди.\nТаъкидланишича, ракетанинг аввалги синовлари 2019 йил июн ва июлда, 2018 йил феврал, июл, август ва декабр ва 2017 йил ноябр ойларида бўлиб ўтганди.\nБундай муассаса дунёдаги ягоналиги айтилмоқда. Мижозлар бу ерга келиб чой ёки қаҳва ичишлари ва 11 та қора мушукни эркалашлари мумкин.\nҚора мушуклар қуршовида чойхўрлик қилиш 10 долларга тушади. Мижозлар мушукларни силашлари, улар билан ўйнашлари ва уларга овқат беришлари мумкин.\nДунёнинг кўплаб мамлакатларида қора мушук бахтсизлик келтиради деган тушунча одамлар онгига сингиб кетган. Аммо Японияда одамлар бу ҳақда умуман бошқача фикрда.\nАнтиқа муассаса қандай ишлаши Sputnik видеосида.


HRW: Қирғизистонда судланган ўзбек ҳимоя қилиниши керак - BBC News O'zbek\nImage caption "Қирғизистон маҳкамаларида зўравон аёлларнинг безориликларига чек қўйилиши ва ўзбекларга нисбатан адолатли маҳкама ўтказилишини таъминлаш зарур", деб айтган Халқаро ҳуқуқ ташкилоти.\n2010 йил июн ҳодисалари билан боғлиқ жиноятларда айбланган этник Ўзбек ишининг тинглови пайтида юз берган суд залидаги зўравонлик унинг адолатли маҳкама ҳуқуқини жиддий поймол этади.\nХалқаро инсон ҳуқуқларини ҳимоя қилиш Human Rights Watch ташкилоти ана шундай баёнот тарқатган.\nБундай зўравонлик ва душманлик ҳолатлари 2010 йилдаги миллатлараро тўқнашувларда айбланган этник Ўзбекларнинг 2011 йил сентябридан бошланган бошқа маҳкамаларида ҳам бир неча марта рўй берган.\n2013 йил 15 майда Ўш вилоят суди биносида бўлиб ўтган маҳкамада бир қанча аёллар судланувчи Муҳаммад Бузруковга ташланиб, унга шиша буюм ва сумкаларини улоқтиришади. Шунингдек аёллар ҳакамга бақириб, судланувчига етиб бориш учун қўриқчиларни ҳам уришади.\n"Агар Бузруковлар, унинг ҳимоячиси, ҳакамлар ва қўриқчилар ҳар сафар маҳкама залига чиққунча ўзларининг хавфсизликлари учун хавотирланишса, тизимнинг илдизида муаммолар бор,-деб айтади Human Rights Watchнинг Марказий Осиё бўйича тадқиқотчиси Мира Ритман.- Бу иш бошиданоқ зўравонлик билан ўралган эди, бунга нуқта қўйиш керак. Қирғиз ҳукумати бу аёллар томонидан адолатга тўсқинлик қилишни тўхтатиши керак",- дейди у.\n35 ёшли Бузруков 2011 йил июн ойида этник қирғиз Алмаз Асқаровнинг ўлимида алоқадорликда айбланиб ҳибсга олинган.\nБу айблов бўйича бир қанча маҳкама тингловлари бўлиб ўтган ва ҳар сафар бир тўда жанжалкаш аёлларнинг зўравонликлари билан давом этган.\n2013 йил феврал ойида Олий маҳкама Бузруковнинг ишини қайтадан кўриб чиқиш учун вилоят маҳкамасига қайтаради.\n15 майда маҳкамани кузатувчиларнинг Хьюман Райтс Вотчга айтишларича, залда Асқаровнинг ўндан ортиқ қариндошлари бўлишган. Қўриқчилар Бузруковни маҳкама залига олиб кирганида , бир нечта аёл ҳақоратлар билан унга ташланишган ва калтаклашга ҳаракат қилишган. Қўриқчилар Бузруковни темир панжара ичига киритганидан сўнг жойларига қайтиб ўтиришган. Гувоҳларнинг айтишича, залга уч ҳакам кириб келганда ҳам марҳум Асқаровнинг онаси ўрнидан сакраб туриб ҳакамларни порахўрликда айблай бошлаган. Залга гувоҳлар чақирилганда ҳам аёл бақиришдан тинмагани айтилади. Кузатувчилар ҳакам Асқаровнинг онасини тартибга келтириш ёки чиқариб юбориш учун ҳеч бир чора кўрмаганини айтишган. Бунинг ўрнига ҳакамлар маҳкама ишини 5 июнга қолдирилганини эълон қилишган ва зални тарк этишган.\nҚўриқчилар Бузруковни панжарадан ташқарига чиқаришганда яна аёллар унга ташланиб, урмоқчи бўлишган. Қўриқчилар Бузруковни олиб чиқишга зўрға муваффақ бўлишган. Бундан ғазаби баттар қўзиган аёллар милиция ходимларини ура бошлашган. Аёллар битта милиция ходимининг кўйлагини йиртиб ташлашган.\nҚирғизистон Жиноят Кодексининг 234- моддасига биноан, ҳуқуқ тартибот ходимларига қаршилик қилганлик учун етти йилгача озодликдан маҳрум қилиш белгиланган. 317- моддага кўра, адолатни қарор топтиришга қаршилик кўрсатиш ҳам жиноий иш ҳисобланиб, уч йилгача қамоқ жазоси берилиши ёзиб қўйилган. Судга ҳурматсизлик эса 321- моддага кўра, йирик жарима ва икки йилгача ахлоқ тузатиш ишларига жалб қилишни кўзда тутади.\nБироқ ҳуқуқ фаолларига кўра, Қирғизистон маҳкамалари миллий озчиликларга таалуқли ишларни кўрганда бундай ноқонуний ҳаракатларга доимо кўз юмиб келишади.\n"Қирғиз ҳукумати маҳкама залидаги безориликлар, хусусан охирги шу каби ҳодисани текшириб, тегишли чора кўриши ва Бузруковнинг ҳимояси таъминланиши зарур,- деб айтган Мира Ритман. -"Қирғиз маҳкамаларидаги зўравонликлар тўхтатилиши лозим, қонунбузарлар жазосиз қолмаслиги керак",- дейилади Human Rights Watch эълон қилган баёнотда.


Халқларимиз манфаатларига тўла жавоб берадиган ҳамкорлик | O'zLiDeP\nХалқларимиз манфаатларига тўла жавоб берадиган ҳамкорлик\nЎзбекистоннинг Туркий кенгашга аъзо бўлиши мамлакатимиз ва ҳамкор давлатлар манфаатларига тўла жавоб бериб, ўзаро муносабатларда янги даврни бошлаб берди.\nТуркий давлатлар билан самарали ҳамкорлик бу иқтисодиёт, инвестициялар, инновациялар, юқори технологиялар, муқобил энергетика, экология, транспорт-коммуникациялар, туризм, илм-фан, таълим ва тиббиёт каби устувор соҳалардаги фаол ҳамкорлик демакдир.\nЎзаро манфаатли савдо-иқтисодий, инвестициявий алоқаларнинг кенгайиши ҳамкор давлатлар халқларининг турмуш фаровонлиги ўсишида муҳим омил бўлади. Албатта, бу борада вазифалар мамлакатларимиз етакчи саноат корхоналари, инвестиция компаниялари, банк-молия институтлари ва тадбиркорлари ўртасидаги самарали ҳамкорликни йўлга қўйишни назарда тутади. Ҳамкорликнинг яна бир муҳим омили транспорт алоқаси тармоғини ташкил қилишдир. Шу мақсадда минтақада транспорт инфратузилмасини ривожлантириш бўйича стратегик жиҳатдан муҳим қатор лойиҳалар амалга оширилган.\nҲар қандай давлатнинг рақобатбардошлиги ва барқарор тараққиёти барча соҳаларга илғор ахборот-коммуникация технологиялари, инновацияларни жорий қилишдан бошланади. Шу муносабат билан мамлакатимизда келажак технологияларини ўзлаштириш бўйича дастур ва лойиҳаларни илгари суриш мақсадида инновацион ривожланишга масъул идоралар, илмий-тадқиқот марказлари ҳамда венчур компаниялари ўртасида яқин ҳамкорликни йўлга қўйиш таклиф этилди.\nБебаҳо маданий-тарихий ва маънавий меросга эга туркий тилли мамлакатлар халқлари ўртасидаги маданий муносабатлар туризм индустрияси ривожланишига ҳам катта туртки бериши шубҳасиз.\nЎзбекистонимизнинг катта туркий оиланинг узвий бўлаги сифатида туркий тилли давлатлар кенгашига аъзо бўлиши халқларимиз манфаатларига хизмат қилади.


Манчини: «Тики-така? Биз италияликмиз ва тўсатдан испанияликка айланиб қолмаймиз»\nИталия миллий жамоаси бош мураббийи Роберто Манчини Евро-2020 яримфиналидан ўрин олган Испания билан ўйин олдидан ўз фикрларини билдирди.\n«Луис Энрике — жуда яхши мураббий. У «Барселона» билан ЕЧЛни ютди, унинг «Рома»си ҳам жуда яхши ўйнарди. Мураббий яхши ўйин намойиш эта олса, эришган натижаларидан қатъи назар бу унинг маҳоратлилигини билдиради.\nИспания тики-такани яратди ва у билан муваффақиятларга эришди. Ўша услубдан фойдаланиш давом этмоқда. Аммо биз тўпни бироз бошқача назорат қиламиз. Биз италияликмиз ва тўсатдан испанияликка айлана олмаймиз. Ўз услубимизда ўйнашга ҳаракат қиламиз.\nБускетс ва Жоржиньо, албатта, ўз позицияларида энг яхши ўйинчилар қаторига киришади. Бускетс кўп йиллардан буён ажойиб тарзда ўйнамоқда, у Жоржиньодан тажрибали.\nСпинаццола жамоамизнинг энг яхши ўйинчиларидан бири эди. У Евронинг энг яхши чап қанот ҳимоячиси бўлиб турганди. У стадионда биз билан бўлади», — дея Манчинининг сўзларини келтиради УЕФА расмий сайти.


“LinkedIn” 26,2 млрд долларга баҳоланди. Харидор эса жуда таниқли … - Terabayt.Uz\nMicrosoft профессионал контактлар ижтимоий тармоғи саналган “LinkedIn”ни 26,2 миллиард доллар ёки акция учун 196 долларга сотиб олмоқда, дейилади Microsoft хабарида. LinkedIn ўз бренди ва раҳбарлигини сақлаб қолади, дея аниқлик киритилади хабарда.\nМазкур сайт 433 миллион кишилик аудиторияга эга бўлиб, бир ойда 100 миллиондан ортиқ ноёб фойдаланувчиларни жалб этиш асносида аудитория ўсиши борасида яхши намуна кўрсатмоқда, дея баҳолайди Microsoft.\nLinkedIn дунёнинг энг оммабоп ижтимоий тармоқларидан бири бўлиб, жаҳоннинг 200 мамлакатидан 150 дан зиёд компания-муассасалари мазкур мессенжернинг мижози ҳисобланади.\nБир муддат аввал The Real Deal’нинг яширин форумида “LinkedIn” мессенжери ҳисоб маълумотлар базаси, ҳамда 117 млн фойдаланувчиларнинг электрон почта манзили ва пароллари сотувга қўйилган эди.


Жиззах шифокорлари ўз газетасига эга бўлди\nОзодбек Яқинда Жиззахда вилоят соғлиқни сақлаш тизимидаги янгилик ва ўзгаришларни ёритиб борадиган “Жиззах шифокори” газетасининг нишона сони босмадан чиқди.\nХабарларга қараганда, Жиззах вилояти соғлиқни сақлаш бошқармаси муассислигида чиқаётган ушбу газетанинг нишона сони 4 минг нусхада босилган. А-3 бичимидаги 8 саҳифадан иборат бўлган газетани ҳафтада бир марта чиқариш режалаштирган.\n“Жиззах шифокори” газетаси бош муҳаррири Ҳусан Холбоевнинг сўзларига кўра, айни пайтда газетага обуна қилиш ишлари давом этмоқда. Газетани 5 минг нусхада чоп этиш кўзда тутилган. Газетанинг рангли суратлар билан безатилган илк сонидан соғлиқни сақлаш вазири, таниқли журналистлар, турли соҳа билимдонларининг табриклари, қизиқарли мақола ва янгиликлар ўрин олган.\nҲ.Холбоевнинг таъкидлашича, газетани ташкил этишдан мақсад халқ ва соғлиқни сақлаш тизими ходимлари ўртасида яқин алоқа ўрнатиш, уларнинг ўзаро мулоқотини йўлга қўйишда кўприк вазифасини ўташдир. Газета шифокорларнинг ютуқларини кўрсатиш билан бирга камчиликларини ҳам ёритади.\nҲ.Холбоевнинг айтишича, ҳозир газета таҳририятида кадрлар масаласи долзарб бўлиб турибди. Айни пайтда икки шифокор газетага маслаҳатчи сифатида ишга таклиф этилган. Газетани нафақат Жиззахда, балки Сирдарё, Самарқанд ва Навоий вилоятларида ҳам тарқатиш, вилоятнинг барча туманларида мухбирлик бўлимлари очиш мўлжалланган.